qundao/data-zh-poetry huggingface dataset:
雪晴复作·其五
作者：朱诚泳
朝代：明

酸风吹雨结阴云，村舍人家半掩门。剪水作花看有象，堆盐肖虎刻无痕。彩毫冻合诗仍健，绿酒春回脸易温。清兴满怀浑不俗，山阴灞水总休论。
雪晴复作·其四
作者：朱诚泳
朝代：明

长空雪意未蹉跎，舞屑回风一瞬过。药玉杯船迎腊早，水晶帘幕受寒多。清浮石鼎应谁得，白战星堂奈若何。回首江天云雾里，短罾疏网伴渔蓑。
露
作者：朱诚泳
朝代：明

分来秋气夜漙漙，泻入仙人掌上盘。玉屑和餐成底事，茂陵衰草不胜寒。
青楼曲
作者：朱诚泳
朝代：明

二八娉婷女，伤春更惜春。粉融双脸嫩，黛蹙两眉颦。啼鸟窥歌扇，飞花落舞茵。玉鞭催马去，肠断少年人。
韩愚夫黄门具庆诗
作者：朱诚泳
朝代：明

忠献云仍衍庆长，一门遭际此非常。两儿价重连城璧，二老眉齐具庆堂。乌府黄门同宠渥，锦袍珠翟共康强。亦知积德君家事，寿域天开自圣皇。
项羽泣别图
作者：朱诚泳
朝代：明

手拂千金剑，灯前慷慨歌。虞兮骓不逝，泣下复如何。
颁赐新历
作者：朱诚泳
朝代：明

皇明开泰运，太史独前知。文轨同尧象，璇玑用夏时。袭藏归祖庙，拜舞受阶墀。何幸连潢派，年年睹盛仪。
题公子游春卷
作者：朱诚泳
朝代：明

玉勒鞚青骢，寻春上苑东。绮罗明晓日，弦管沸春风。杨柳摇杯绿，桃花夹座红。鸟惊金弹落，归路夕阳中。
题凤翔赵太守红梅图
作者：朱诚泳
朝代：明

凤翔太守非凡夫，见我手执红梅图。猩红万点照人眼，恍疑击碎新珊瑚。乾坤佳丽江南好，染出一枝春信早。北人未识误呼名，梅格凭谁诘诗老。我园亦自有红梅，移根元自江南来。万花头上占春色，粗桃俗李徒嫌猜。太守长才足经济，郡斋坐对收清气。何当携取真盐梅，为我天家调鼎味。
题印湛然鍊师画像
作者：朱诚泳
朝代：明

画史丹青妙入神，毫端应怪写来真。松风萝月閒中趣，野鹤孤云物外身。脉脉灵源清似水，溶溶生意蔼如春。风雷叱咤寻常事，信是人间有道人。
题四景画
作者：朱诚泳
朝代：明

春风瑶草芳，桃花满村坞。云林烟雾深，丁丁响樵斧。岚翠湿衣襟，空山半疑雨。乐哉萧散徒，麋鹿自成侣。长啸倚岩崖，清风迈千古。西岭夕阳沈，绿树烟霏灭。渔郎罢钓归，溪女采菱歇。远水浸落霞，瑶天淡微月。诗翁踞石吟，悠然清兴发。吟罢好风生，萧萧吹鬓发。山空木叶落，万籁皆商音。天外度征雁，东篱菊摇金。茅屋数椽小，郁郁松径深。游客远相过，趺坐鸣瑶琴。幽怀聊共写，对酒且论心。栗烈岁云徂，顽云迷古树。积雪遍山川，远近堆琼素。野梅得春先，开遍前溪路。独客好幽寂，杖藜林下步。水寒渔父归，扁舟横野渡。
题四景画·其一
作者：朱诚泳
朝代：明

春风瑶草芳，桃花满村坞。云林烟雾深，丁丁响樵斧。岚翠湿衣襟，空山半疑雨。乐哉萧散徒，麋鹿自成侣。长啸倚岩崖，清风迈千古。
题四景画·其三
作者：朱诚泳
朝代：明

山空木叶落，万籁皆商音。天外度征雁，东篱菊摇金。茅屋数椽小，郁郁松径深。游客远相过，趺坐鸣瑶琴。幽怀聊共写，对酒且论心。
题四景画·其二
作者：朱诚泳
朝代：明

西岭夕阳沈，绿树烟霏灭。渔郎罢钓归，溪女采菱歇。远水浸落霞，瑶天淡微月。诗翁踞石吟，悠然清兴发。吟罢好风生，萧萧吹鬓发。
题四景画·其四
作者：朱诚泳
朝代：明

栗烈岁云徂，顽云迷古树。积雪遍山川，远近堆琼素。野梅得春先，开遍前溪路。独客好幽寂，杖藜林下步。水寒渔父归，扁舟横野渡。
题姮娥归月画
作者：朱诚泳
朝代：明

嫦娥飞入清虚府，贝阙珠宫隔尘土。万古青铜竟不磨，谩劳八万三千户。有时自抱玉兔归，露华沁湿春云衣。天上高寒谁与侣，桂影婆娑香雾霏。
题山寺亭壁
作者：朱诚泳
朝代：明

面面峰峦秀，开窗景绝幽。岚光檐外滴，花气座间浮。野鹤依云宿，山泉带雨流。禅心忘世虑，终日自悠悠。
题山水卷
作者：朱诚泳
朝代：明

万朵芙蓉插天碧，叠嶂层峦森列戟。云外鸟啼松径深，渡头冰泮春流急。落花飞絮踏成泥，兰茁紫芽蒲叶齐。桃花依约天台路，烟霞彷佛武陵溪。物外神仙居海岛，琼芝珠树连瑶草。楼阁参差入望迷，眼前便觉人寰小。
题徐世良写生画
作者：朱诚泳
朝代：明

意趣天然笔法奇，写生今复见徐熙。春花春鸟知多少，消得东君几句诗。
题忠孝节义传为都阃王徽作
作者：朱诚泳
朝代：明

节钺防边与弟俱，一门风化重舆图。孤忠报主今应少，双节从夫古亦无。事母孝思恩罔极，痛姑涕泪眼将枯。芳名美誉垂青史，留与人间作范模。
题杂画
作者：朱诚泳
朝代：明

好去深山里，千峰不可寻。呼童松下问，满目白云深。理罢紫桐琴，良宵成独坐。嫦娥似赏音，流光时照我。秋色飘零里，秋声淅沥中。碧云归雁尽，天末夕阳红。一叶彩舟轻，红妆照溪水。歌声隔岸闻，两两鸳鸯起。积雨初开霁，柴门掩薜萝。空阶堕梧叶，露冷月明多。
题杂画·其一
作者：朱诚泳
朝代：明

好去深山里，千峰不可寻。呼童松下问，满目白云深。
题杂画·其三
作者：朱诚泳
朝代：明

秋色飘零里，秋声淅沥中。碧云归雁尽，天末夕阳红。
题杂画·其二
作者：朱诚泳
朝代：明

理罢紫桐琴，良宵成独坐。嫦娥似赏音，流光时照我。
题杂画·其五
作者：朱诚泳
朝代：明

积雨初开霁，柴门掩薜萝。空阶堕梧叶，露冷月明多。
题杂画·其四
作者：朱诚泳
朝代：明

一叶彩舟轻，红妆照溪水。歌声隔岸闻，两两鸳鸯起。
题杂画赐门正相傧
作者：朱诚泳
朝代：明

流水桃花玉洞深，长松千尺落晴阴。瑶琴弹到无声处，白鹤飞来风满林。富贵功名总不干，水边林下足盘桓。玉壶倒尽碧山暮，醉卧不知天地宽。碧山红树乱萦回，瀑布声喧万壑雷。一局手谈天地老，丁宁樵子莫看来。岁晚江南雪未消，空山群木正萧萧。诗翁要识春消息，相约寻梅过野桥。峭壁苍崖挂绿萝，柴门流水落花多。白云隔断人间路，不放红尘一点过。姑射丰标玉雪清，逋仙相对独怡情。暗香疏影诗成后，谁更黄昏咏月明。宿食飞鸣态不齐，黄芦瑟瑟满江堤。上林今日音书绝，沙漠无人更牧羝。云山烟树望中微，茅屋人家隔水西。读罢残书春昼永，短墙喔喔一声鸡。
题杂画赐门正相傧·其一
作者：朱诚泳
朝代：明

流水桃花玉洞深，长松千尺落晴阴。瑶琴弹到无声处，白鹤飞来风满林。
题杂画赐门正相傧·其七
作者：朱诚泳
朝代：明

宿食飞鸣态不齐，黄芦瑟瑟满江堤。上林今日音书绝，沙漠无人更牧羝。
题杂画赐门正相傧·其三
作者：朱诚泳
朝代：明

碧山红树乱萦回，瀑布声喧万壑雷。一局手谈天地老，丁宁樵子莫看来。
题杂画赐门正相傧·其二
作者：朱诚泳
朝代：明

富贵功名总不干，水边林下足盘桓。玉壶倒尽碧山暮，醉卧不知天地宽。
题杂画赐门正相傧·其五
作者：朱诚泳
朝代：明

峭壁苍崖挂绿萝，柴门流水落花多。白云隔断人间路，不放红尘一点过。
题杂画赐门正相傧·其八
作者：朱诚泳
朝代：明

云山烟树望中微，茅屋人家隔水西。读罢残书春昼永，短墙喔喔一声鸡。
题杂画赐门正相傧·其六
作者：朱诚泳
朝代：明

姑射丰标玉雪清，逋仙相对独怡情。暗香疏影诗成后，谁更黄昏咏月明。
题杂画赐门正相傧·其四
作者：朱诚泳
朝代：明

岁晚江南雪未消，空山群木正萧萧。诗翁要识春消息，相约寻梅过野桥。
题永寿王寿萱手卷
作者：朱诚泳
朝代：明

谁把宜男草，移来种北堂。露滋鹄觜润，风袅凤翎长。子爱颜偏好，母看忧自忘。寿筵开此日，香溢紫霞觞。
题温日观蒲萄
作者：朱诚泳
朝代：明

钵龙吞墨上云烟，幻出骊珠颗颗圆。今日空庭留色相，一枝凉影月当天。
题王舜耕画
作者：朱诚泳
朝代：明

翠壁丹厓淡夕曛，往来麋鹿自成群。仙家住在空青外，只隔桃花一片云。小小溪桥有路通，草堂门掩白云中。深山六月浑无暑，一派流泉万壑风。重叠青山拥翠螺，雨晴深涧水如罗。凉飙忽起岩前树，遥送书声出薜萝。万里同云雪载途，乾坤冻合在冰壶。高人深掩茅堂卧，门外曾来县令无。
题王舜耕画·其一
作者：朱诚泳
朝代：明

翠壁丹厓淡夕曛，往来麋鹿自成群。仙家住在空青外，只隔桃花一片云。
题王舜耕画·其三
作者：朱诚泳
朝代：明

重叠青山拥翠螺，雨晴深涧水如罗。凉飙忽起岩前树，遥送书声出薜萝。
题王舜耕画·其二
作者：朱诚泳
朝代：明

小小溪桥有路通，草堂门掩白云中。深山六月浑无暑，一派流泉万壑风。
题王舜耕画·其四
作者：朱诚泳
朝代：明

万里同云雪载途，乾坤冻合在冰壶。高人深掩茅堂卧，门外曾来县令无。
题画
作者：朱诚泳
朝代：明

四面青山作近邻，松阴茅屋静无尘。萧然有客推窗坐，谁识閒人是道人。九月霜清柿叶稀，芦花深处见渔矶。等閒和得沧浪曲，不管人间是与非。
题画
作者：朱诚泳
朝代：明

抱琴随处觅知音，谁识离骚万古心。行到溪山幽绝处，细听瀑布涤烦襟。烟波万顷水茫茫，回首衡阳道路长。天阔霜寒秋欲老，西风云外自行行。
题画
作者：朱诚泳
朝代：明

水天台榭隔尘寰，小阁弘开对远山。高士信非名利客，悠然心与白鸥閒。抱琴徐步白云深，路入长松十里阴。屐齿莫嫌苍藓涩，纷纷城市少知音。杖藜步步踏琼花，十里山村一径赊。堪笑王猷竟痴绝，不逢安道遽还家。林木萧萧积雨馀，西风凉早入郊墟。柴门半掩无人到，四壁清灯一卷书。
题画
作者：朱诚泳
朝代：明

雨馀岚翠湿秋山，罨画楼台紫翠间。白鸟不飞波不动，夕阳江上几人还。烟树云林半有无，水光山色远模糊。长江一片潇湘意，都落房山水墨图。
题画·其一
作者：朱诚泳
朝代：明

四面青山作近邻，松阴茅屋静无尘。萧然有客推窗坐，谁识閒人是道人。
题画·其一
作者：朱诚泳
朝代：明

抱琴随处觅知音，谁识离骚万古心。行到溪山幽绝处，细听瀑布涤烦襟。
题画·其一
作者：朱诚泳
朝代：明

水天台榭隔尘寰，小阁弘开对远山。高士信非名利客，悠然心与白鸥閒。
题画·其一
作者：朱诚泳
朝代：明

雨馀岚翠湿秋山，罨画楼台紫翠间。白鸟不飞波不动，夕阳江上几人还。
题画·其三
作者：朱诚泳
朝代：明

杖藜步步踏琼花，十里山村一径赊。堪笑王猷竟痴绝，不逢安道遽还家。
题画·其二
作者：朱诚泳
朝代：明

九月霜清柿叶稀，芦花深处见渔矶。等閒和得沧浪曲，不管人间是与非。
题画·其二
作者：朱诚泳
朝代：明

抱琴徐步白云深，路入长松十里阴。屐齿莫嫌苍藓涩，纷纷城市少知音。
题画·其二
作者：朱诚泳
朝代：明

烟树云林半有无，水光山色远模糊。长江一片潇湘意，都落房山水墨图。
题画·其二
作者：朱诚泳
朝代：明

烟波万顷水茫茫，回首衡阳道路长。天阔霜寒秋欲老，西风云外自行行。
题画·其四
作者：朱诚泳
朝代：明

林木萧萧积雨馀，西风凉早入郊墟。柴门半掩无人到，四壁清灯一卷书。
题脊令图
作者：朱诚泳
朝代：明

黄芦瑟瑟吴江冷，烟月空濛湿秋景。脊令对对在原头，来往飞鸣翻瘦影。何人写此意应殊，生色初疑造化俱。世情徒解誉名笔，我独临风悲友于。忆昔同胞将七弟，钟爱先王分一气。凤雏龙种竟难成，芳草斜阳尽捐弃。黄金色相玉精神，暂缘谪限留风尘。不是吾家吝茅土，多应霄汉回星辰。谫薄嗟余嗣重位，国玺相传恒恐坠。披图忆弟更思亲，独立乾坤洒清泪。
题荐福寺塔
作者：朱诚泳
朝代：明

浮图逾百尺，突兀倚层空。人语半天上，鸟飞平地中。宝轮朝炫日，金铎夜鸣风。极目乾坤远，川流尽向东。
题陈叔振宪使雁山永慕卷
作者：朱诚泳
朝代：明

家山埋玉几星霜，游子天涯倍感伤。宰木有乌风淅淅，泉台无路夜茫茫。当年独立心常在，此日三迁教未忘。貌得佳城随宦辙，公馀展拜泪淋浪。
题陈希夷图
作者：朱诚泳
朝代：明

华山真境逼蓬莱，石洞云深锁不开。一枕黑甜仙梦远，任教沧海起黄埃。
题魏颗结草图
作者：朱诚泳
朝代：明

死不从乱命，不从乃尊亲。婢父阴有报，结草能胜秦。吁嗟乎康公，而心胡不仁。三良既云殉，国事亦以湮。细读黄鸟诗，令人泪沾巾。
题鹭鸶画与武功宋知县
作者：朱诚泳
朝代：明

羽衣如雪照银塘，碧藓矶头立晓霜。须信飞腾应有日，凤凰池上接鹓行。
风
作者：朱诚泳
朝代：明

囊口徐徐起，号呼万窍通。秋林添病绿，春苑堕惊红。吹雨荒陂外，翻涛大海中。杜陵茅屋破，飘转瀼西东。
风前杨柳
作者：朱诚泳
朝代：明

万缕千条拂钓矶，细腰无力晚风微。阿蛮似逞娇痴态，几度傞傞舞绿衣。
风雨大作恐伤来麰
作者：朱诚泳
朝代：明

云暗乾坤晓若昏，狂风挟雨类倾盆。妨农独念田家苦，减膳缘渠坐掩门。
食薏苡仁饭索萧子豫少参和韵
作者：朱诚泳
朝代：明

伊耆知己入图经，佳实如珠性亦灵。绮席芬芳轻黍稷，青囊错落间参苓。伏波老子曾招谤，吏部先生爱著铭。岂但充肠堪作膳，扶危还许制颓龄。
饮酒
作者：朱诚泳
朝代：明

古今多爱酒，爱酒必伤神。为问灵均溺，醒醒有几人。
饮酒乐
作者：朱诚泳
朝代：明

好鸟窗前宛转，春花庭外芳菲。任我狂歌醉舞，从他兔走乌飞。
首夏
作者：朱诚泳
朝代：明

清和时节属朱明，况复南郊礼载迎。花气满庭晴雾合，槐阴匝地午风清。池亭引水新泉出，石鼎烹茶活火鸣。更喜夜来龙试雨，入帘草色翠盈盈。
首夏即事
作者：朱诚泳
朝代：明

景色当清和，小院绝尘俗。阶药飘残红，池荷展新绿。手调绿绮琴，试鼓薰风曲。草色满虚庭，蔼然生意足。
香奁追和元人黄伯旸韵
作者：朱诚泳
朝代：明

迢递云山阻，庭花几度开。恼人双蛱蝶，飞去更飞来。没阶傍庭梅，摘实下高树。梅子多苦酸，妾心更酸苦。孤灯照夜深，淅沥芭蕉雨。落叶下空阶，秋声无觅处。霜林摘红叶，题诗掷流水。流到阿谁边，要识诗中意。
香奁追和元人黄伯旸韵·其一
作者：朱诚泳
朝代：明

迢递云山阻，庭花几度开。恼人双蛱蝶，飞去更飞来。
香奁追和元人黄伯旸韵·其三
作者：朱诚泳
朝代：明

孤灯照夜深，淅沥芭蕉雨。落叶下空阶，秋声无觅处。
香奁追和元人黄伯旸韵·其二
作者：朱诚泳
朝代：明

没阶傍庭梅，摘实下高树。梅子多苦酸，妾心更酸苦。
香奁追和元人黄伯旸韵·其四
作者：朱诚泳
朝代：明

霜林摘红叶，题诗掷流水。流到阿谁边，要识诗中意。
马上口号
作者：朱诚泳
朝代：明

红叶深秋景，黄花暮雨时。西风鞍马上，何物不堪诗。
马上观山
作者：朱诚泳
朝代：明

层峦叠嶂倚高寒，岚翠霏霏午未乾。自有天然真意趣，何须移入画图看。
马鞍山之普光寺有池曰仰天池实予始祖悯王奉大雄氏处也允为诸刹首称昔有老宿性空者住其间予尝贻之以诗而一时之名士皆属和焉以今计之盖二十年矣兹予重游于此而性空已久入寂同吟者亦多星散因感于中复为一诗以贻住持者云
作者：朱诚泳
朝代：明

不到禅关二十年，山中风景尚依然。钟鱼有客投金地，香火何人社白莲。学士再留腰下玉，痴僧争乞钵中钱。独怜惠远今何在，一塔亭亭夕照边。
骊山之温泉即唐之华清宫也以路当孔道而浴者殆无虚日予奉诏赐浴而且遂游观之乐其感戴圣恩宜何如哉谨成一律以贻诸缙绅云
作者：朱诚泳
朝代：明

小队从容晓出城，喜蒙优诏浴华清。灵源有性藏真火，煖气溶春咽凤笙。岂独纤埃随处尽，直教沈疾顿然轻。从今喜得身康泰，万岁千秋感圣情。
骊山怀古与汤以脩纪善联句
作者：朱诚泳
朝代：明

长安晚出袅唫鞭，税驾骊山一怅然。烽火台空人已去，莲花汤暖水犹膻。山猿窥果来林外，野鹿衔花出苑前。樵子云中薪古木，耕夫雨后拾遗钿。前朝社稷胡雏坏，上古阴符老母传。嬴墓已飞三月火，汉陵犹锁四时烟。落霞疑似张绯幕，流水还如奏管弦。斗宝谩劳谈往事，坑儒徒自忆当年。朱楼紫殿空遗趾，汉碣唐碑蚀旧镌。夜月行营人寂寂，春风辇路草芊芊。荒祠燕雀寒山下，高冢牛羊夕照边。眼底兴亡存鉴戒，何须搔首问苍天。
骊山怀古悼周幽也
作者：朱诚泳
朝代：明

不见山头再举烽，断霞遥映夕阳红。申亡已兆东迁祸，奚啻妖姬一笑中。
骢马行
作者：朱诚泳
朝代：明

个马双睛湛秋水，狮子精神骊龙耳。神奇传自渥洼来，万里奔云贡天子。圉人控出御河堤，诏归豸史随驱驰。九衢駊騀拥尘雾，雕鞍玉辔增光辉。双旌引出经都市，贵戚豪门总趋避。石崇金谷尽搜残，杨氏冰山都踏碎。昨日天书下乌府，乘骢远入函关路。华岳三峰亦动摇，皇天一德劳敷布。咫尺天颜地有馀，冰清玉洁真璠玙。一天明月照旌节，万里春风随简书。喜是青年致身早，台端风裁惟君好。长安门外雨初晴，送君又上长安道。极目神京气郁葱，风生马首摇玲珑。人间神骏恐难絷，还入天闲仗马中。
鸡鸣
作者：朱诚泳
朝代：明

君家有高树，高树与云齐。东方一以明，高树闻鸣鸡。天下正康泰，汝将安归兮。长安王侯第，出入通金闺。当门设行马，隔墙闻鼓鼙。入朝火城近，破晓天光低。云鬟白玉钗，绿鬓黄金鎞。美人年几许，窈窕初及笄。君家五兄弟，蝉联荷爵圭。十旬两聚首，金鞍映霜蹄。玉堂醉琼液，锦队绚晴霓。唶唶道旁士，无计同攀跻。鸿飞遵水渚，雁栖在芦乡。虞人巧执雁，而雁代鸿亡。禽鸟且相代，兄弟何可忘。
鸡鸣曲
作者：朱诚泳
朝代：明

沈沈漏箭催残更，扶桑日出天鸡鸣。羲和叱驭起苍震，坐令万国生光明。角角再鸣声未已，万国祼生都唤起。可怜驱入利名场，蝇营尽被鸡催死。我愿人家莫畜鸡，胶胶风雨不须啼。威凤来仪天下乐，日日窗前闻喜鹊。
鸿门之会刘项之雌雄实决於此矣予过其地而想其大风之雄帐下之悲同一大梦也感而有作
作者：朱诚泳
朝代：明
体裁：七言律诗

汉楚争雄此割疆，貔貅对垒剧豺狼。裂眦有勇称樊哙，舞剑何人敌项庄。醉脱金卮归太急，怒撞玉斗恨偏长。经过不用论群策，蔓草寒烟几夕阳。
黄牡丹
作者：朱诚泳
朝代：明

姚家一种殿群芳，不学宫妆学道妆。秀毓中央颜色正，品题无忝作花王。
黄葵花
作者：朱诚泳
朝代：明

秀毓中央正色深，花开朵朵尽黄金。道妆莫说无妖艳，自有倾阳一点心。
齐居杂兴
作者：朱诚泳
朝代：明

地幽忘盥栉，心远觉逍遥。喜共高人话，宁从俗士招。雨晴花气湿，风细鸟声娇。最爱春泉活，时分灌药苗。深居谢尘鞅，萧散兴何长。帘捲薰风细，窗涵夜月凉。清谈挥麈尾，高卧据绳床。车马长安客，浮生为底忙。一面新开霁，悠然野趣真。露悬蛛网湿，花落燕泥新。皓月能随我，清风最可人。好怀无处著，觅句肯辞频。万事皆由命，行藏信所之。推窗閒看竹，把卷细敲诗。事少晨兴懒，吟多夜卧迟。拊心江汉远，无补圣明时。
齐居杂兴·其一
作者：朱诚泳
朝代：明

地幽忘盥栉，心远觉逍遥。喜共高人话，宁从俗士招。雨晴花气湿，风细鸟声娇。最爱春泉活，时分灌药苗。
齐居杂兴·其三
作者：朱诚泳
朝代：明

一面新开霁，悠然野趣真。露悬蛛网湿，花落燕泥新。皓月能随我，清风最可人。好怀无处著，觅句肯辞频。
齐居杂兴·其二
作者：朱诚泳
朝代：明

深居谢尘鞅，萧散兴何长。帘捲薰风细，窗涵夜月凉。清谈挥麈尾，高卧据绳床。车马长安客，浮生为底忙。
齐居杂兴·其四
作者：朱诚泳
朝代：明

万事皆由命，行藏信所之。推窗閒看竹，把卷细敲诗。事少晨兴懒，吟多夜卧迟。拊心江汉远，无补圣明时。
龙支行
作者：朱诚泳
朝代：明

边地悲风声鼓角，长天万里愁云薄。忽闻天使自天来，龙支城门聊一开。碧眼羌儿屯且守，没蕃老兵无黑首。马前拜问天可汗，五十年来今健否。涕流自说山东住，结发从军隶边戍。一自西戎侵玉关，泾陇烽烟薰两间。汉军战死音声绝，战骨凭谁埋故山。十中存者仅三五，哀哀泪滴龙堆土。旃裘禦雪酪充饥，年深渐解蕃人语。夜观北斗忆中原，每见花开思故园。记得来时星火急，亲邻送我出前村。凭君归报今天子，早发天兵下天水。假若不来期速死，犹是唐家忠孝鬼。
题旅舍
作者：朱谊㳆
朝代：明
体裁：五言绝句

空有千金意，难酬一饭恩。再来游漂母，不复念王孙。
元夕曲·其一
作者：朱谋㙔
朝代：明
体裁：七言绝句

一夜春归花柳新，笙歌五里踏朱尘。停车试问来游女，谁似天河欲渡人。
元夕曲·其三
作者：朱谋㙔
朝代：明
体裁：七言绝句

少年不解畔牢愁，月夕花朝结伴游。今日故人零落尽，祗留春色到南州。
元夕曲·其二
作者：朱谋㙔
朝代：明
体裁：七言绝句

六十馀年白发生，眼中元夕几回晴。江南不是无灯火，取尽脂膏照上京。
滕王阁
作者：朱谋㙔
朝代：明
体裁：七言律诗

银床冰井久荒芜，岂若君王观阁殊。六月淩歊无暑气，千年选胜甲名都。河山雨过明如画，草树烟消绿似铺。多少词人凭槛意，依然汾晋一碑孤。
燕至
作者：朱谋㙔
朝代：明
体裁：古风

芳草无数绿，杂花相间红。谁将双燕来，一一舞春风。JieJu。
访康侯弟郊园
作者：朱谋㙔
朝代：明

郊居绝似沈休文，戢羽藏鳞远世氛。堂下紫兰新过雨，檐前绿树半侵云。酌来茗饮多清韵，谭到图书得异闻。不为爱闲能到此，祇缘累月惜离群。
赠康侯弟
作者：朱谋㙔
朝代：明

羡君三十早登坛，电戟霜戈走笔端。秀句惊人时戛玉，清言对客总如兰。题回酒颂非缘醉，赋就郊居肯借看。几度西堂春草梦，殊令康乐作兄难。
送姚龙文还永嘉
作者：朱谋㙔
朝代：明
体裁：古风

百卉怀芬芳，当春欣所观。时风和且柔，好鸟鸣其间。万汇何熙熙，我思独盘桓。良友当远别，惜此会面难。握手临郊衢，一往莫可攀。愿得少须臾，言笑暂为欢。毋金玉尔音，慰我迟暮颜。
送黄贞父入觐
作者：朱谋㙔
朝代：明
体裁：古风

脂车秣良驷，冠盖如云浮。驾言趋上京，述职遵诸侯。王事既有程，肃肃途路修。及兹正元初，奉璋觐宸旒。君抱廊庙姿，高视遍九州。出兼卓鲁声，入与夔龙游。翔螭作时雨，膏泽布陵丘。坛石百里城，岂足长淹留。揆予慕高义，梦想托绸缪。赋诗申素衷，踧踖翰墨俦。清风播兰茝，令德树千秋。愿崇华岱尊，黄发长优游。
题黄贞父玉版居
作者：朱谋㙔
朝代：明

为访莲花漏，因成玉版居。攒峰开步障，古木架精庐。将客青霞上，论文紫月馀。一端萧散意，犹作换鹅书。
五言今体诗二十五首
作者：朱谋㬜
朝代：明

江边一马地，遥出北坛门。萧寺沙侵岸，陶家火隔村。半峰藏小阁，独树映高原。身外叨卑禄，耕桑亦主恩。五亩阅耕罢，童丁力更饶。谷暄分虎茨，溪暖种鱼苗。梅岸一村雨，芹泥三尺潮。往来乘小艇，因断竹西桥。草市舍东陂，凉阴散步时。谈星厌瞽史，诵字谑村师。旧谷买山杏，新房摘水芝。每过桥道石，半是冢前碑。南溪种圃处，风雨日凄清。老树作人语，嘉莲同佛名。蚕丝篱落长，蜗角土垣生。芜秽今难治，何劳拊缶声。郊野秋多热，空林散发还。长悲雉堞下，未见马蹄闲。竹露暂停扇，松风且掩关。铄金非赤日，众口满人间。终日云林下，图书隐几中。天容一身拙，世忌两眉工。雀散稻田雨，蝉鸣柳巷风。相过无约束，白首灌园翁。城郭归来远，山斋闭晚烟。窗虫浮研水，壁鼠败琴弦。旧社书堪借，寒宵烛可然。布裘霜气入，未叠木花绵。短景郊墟暮，林闾反照黄。田功岁已毕，纺绩夜初长。月暗津桥树，风高野浦樯。竹廊书牖下，时透一灯光。求试未逢年，潜鳞恰在渊。窗明西涧雪，门枕北溪泉。兔角龟毛语，鼠肝虫臂篇。细参缃帙富，一榻坐须穿。野旷孤扉静，村寒雨雪多。牛闲牧竖卧，犬吠里胥过。落落朱门梦，寥寥白石歌。茅檐候晴日，竹里里农蓑。
四十贱辰志感
作者：朱谋㬜
朝代：明

裘马交游半五陵，归来贫与病相仍。谁怜径路无媒客，不赴公车有道征。日落枫江垂钓艇，岁寒茅屋读书声。回看鼎俎皆朝士，独羡鸿飞此避矰。几惊玄鬓早霜侵，倏忽流年四十临。绣虎岂无求试表，皋鱼虚有养亲心。山扉夜闭云生壑，土屋晨炊雪在林。闲到白头犹未卜，风波世路恐浮沈。
有寄
作者：朱谋㬜
朝代：明

朱楼十二倚金昌，地近西施响屟廊。落雁容看吴苑绝，堆鸦髻作汉宫妆。斗棋声出红蕉树，按拍尘飞紫杏梁。惆怅牡丹花下别，春衫犹带雨痕香。客里欢场未寂寥，芙蓉画舫白门桥。瑶筝月暗声难断，绛烛风多泪易消。歌送鹧鸪颦柳叶，梦依翡翠宿兰苕。三年鱼腹相思字，寄与秦淮雪后潮。
甲寅春日江村即事三十首
作者：朱谋㬜
朝代：明

北郭携家野岸东，山猿出槛鹤辞笼。朱门华屋身先避，白石清泉计未穷。子已哀殇空字犬，妻能偕隐亦如鸿。亲知莫讶林扉远，只隔轻帆十里风。一曲清江旧草堂，野人原自爱沧浪。岂因俸薄轻中垒，敢谓风高卧上皇。雨后看山初扫径，日斜临水更移床。门前欲种桃千树，看取花枝过短墙。隐囊纱帽燕居时，草阁疏帘对曲池。松待晴云梳短发，梅经冻雨折高枝。沙禽自濯凫翁没，水獭方喧乌贼知。落日郊原看野色，绿波春浦怨江篱。沙明水碧映郊墟，地近先人墓下庐。涧冷露蘋香易荐，林喧风木恨难除。泣残乌鸟山原静，卧去麒鳞石藓疏。野奠岁时经伏腊，村中来往有柴车。水市沙垆地更偏，卑栖无用买山钱。荒厨惯乞渔家火，行李时登估客船。铁柱江声连野郭，香炉云气隔湖天。游踪到处堪经月，岂待男婚女嫁年。自喜幽居耳目清，闲中岁月与天争。占风网客知鱼信，较雨田家验鹊声。梅润上弦琴缓柱，草香侵局弈开枰。沙边引步看流水，何处昏钟报晓睛。农家月令重阴晴，每看春图记五行。稻圃雨多嫌谷日，麦田风最怯清明。占乌旧信江南俗，叱犊时闻谷口声。村市朝来竞箫鼓，朱幡使者远催耕。一月愁霖惟伏枕，空斋破榻拥青绫。春深垄阪难停策，晏起邻家始挂罾。草长宜男忧未解，鸠闻逐妇恨偏增。落花谁扫门前路，乞食遥过五老僧。绿水园亭白版扉，轮蹄出郭到应稀。江雷乍殷龙儿长，社日初晴燕子飞。饭熟东田观午馌，酒香西舍典春衣。长堤何处无芳草，莫怨山中客未归。山静江深岸拥沙，晴丝百尺袅空斜。荒村小犬朝随汲，闲院游蜂晚报衙。病后僧贻庐岳杖，雨前人寄幔亭茶。竹烟新瓦南窗下，自煮洪厓石乳花。晚晴闲出薜萝门，江涨新添野水浑。山映春旗沽酒市，沙埋破舫打鱼村。楝花开后过风信，竹箨飘时带雨痕。漂母相逢应见问，淮阴城下旧王孙。江村负郭阪田多，田舍风光草树和。孤鸟立残牛背雨，小鱼吹散鸭头波。买山恐被高僧笑，击壤闲听老父歌。犹幸代耕馀薄禄，门无胥吏夜催科。
金陵杂咏
作者：朱谋㬜
朝代：明

石作城垣江作池，三分霸业远开基。金陵自王东南气，赤壁中焚百万师。乍见张昭称贺表，终闻孙皓树降旗。山川寂寞英雄死，有客悲歌吊黍离。中原云扰咽胡笳，江左偷安水一涯。白版君王居社稷，乌衣子弟擅豪华。铜驼已卧千年棘，梁燕应归百姓家。独有华林旧宫苑，夕阳春草尚鸣蛙。古寺门当雉堞横，老僧犹指是台城。寒云夜傍缭垣宿，野草春从辇路生。往事尚留残碣字，流年虚送暮钟声。可怜张绪当年柳，万缕烟姿画不成。南国金汤据石头，千年人说帝王州。惊闻战士屯朱雀，枉杀将军怨白鸠。风暖香车盈广陌，月明弦管在高楼。伤心一派秦淮水，处处垂杨似莫愁。
秋日龙沙社集
作者：朱谋圭
朝代：明
体裁：古风

结驷城外游，眷此郊原静。崎岖陟龙沙，悠然见西岭。风日畅幽怀，烟光澹云影。松门初地开，清磬出禅境。黄菊篱下繁，红芙木末冷。心目既双清，和歌荅佳景。扰扰尘壒中，真乐谁其领。
不寐
作者：朱谋堚
朝代：明

雨绝梦无情，灯帏恍惚明。馀香收病室，高枕压愁城。树动窗含影，钟来屋接声。更阑拥衾坐，侧耳听鸡鸣。
旅居独夜
作者：朱谋堚
朝代：明

吟苦竟忘寐，一灯孤影人。溪楼连夜雪，山县隔年春。水碓响空涧，石床生薄尘。寒更过桥去，还向酒家亲。
秋晚熊二仲纾喻二宣仲见过窳园小坐
作者：朱谋堚
朝代：明

入林消受片池风，并坐秋阴话未穷。黄堕病梨霜露下，红稀捻柿夕阳中。会心客近窥鱼鸟，顾影人间数雁鸿。二仲偶来棋一局，垆香铛茗不曾空。
九日诚甫宗侯招登明远楼宴集分韵得无字
作者：朱谋堢
朝代：明
体裁：七言律诗

有约登高兴不殊，天涯朋好接欢娱。寒生南浦枫初落，秋入东篱菊尚无。诗派西江存大雅，宾筵左顾敕中厨。风前剩有参军帽，醉后终须倩客扶。
六子诗 其一 贞吉宗叔
作者：朱谋尧
朝代：明
体裁：古风

乌衣群谢游，如君固名曹。叹凤本千仞，称骥岂一毛。风流不在兹，雪曲谁为操。手持五岳图，欲将访卢敖。
六子诗 其二 宗良宗叔
作者：朱谋尧
朝代：明
体裁：古风

吾宗有大阮，国中称达贤。兴至弄柔毫，势若银钩连。入望郁紫气，在听闻朱弦。往往出佳篇，何人堪当前。
三十初度答宗兄郁仪先生见赠
作者：朱谋晋
朝代：明
体裁：七言律诗

终年问学愧无成，落魄深藏酒肆名。四壁贫来千口笑，三竿卧起一身轻。云停北渚常思友，风阻西陵独忆兄。寄到新诗多丽句，满池春草为君生。
为得善题清华阁
作者：朱谋晋
朝代：明
体裁：七言律诗

临湖阁榭曲堪凭，坐得群公第一层。户外人归初射鸭，堂前客散尚呼鹰。汀花日度闻歌舫，岸柳宵藏伴读灯。多暇知君向西啸，隔城山翠扑眉棱。
五言今体诗二十五首·其一
作者：朱谋晋
朝代：明
体裁：五言律诗

江边一马地，遥出北坛门。萧寺沙侵岸，陶家火隔村。半峰藏小阁，独树映高原。身外叨卑禄，耕桑亦主恩。
五言今体诗二十五首·其七
作者：朱谋晋
朝代：明
体裁：五言律诗

城郭归来远，山斋闭晚烟。窗虫浮研水，壁鼠败琴弦。旧社书堪借，寒宵烛可然。布裘霜气入，未叠木花绵。
五言今体诗二十五首·其三
作者：朱谋晋
朝代：明
体裁：五言律诗

草市舍东陂，凉阴散步时。谈星厌瞽史，诵字谑村师。旧谷买山杏，新房摘水芝。每过桥道石，半是冢前碑。
五言今体诗二十五首·其九
作者：朱谋晋
朝代：明
体裁：五言律诗

求试未逢年，潜鳞恰在渊。窗明西涧雪，门枕北溪泉。兔角龟毛语，鼠肝虫臂篇。细参缃帙富，一榻坐须穿。
五言今体诗二十五首·其二
作者：朱谋晋
朝代：明
体裁：五言律诗

五亩阅耕罢，童丁力更饶。谷暄分虎茨，溪暖种鱼苗。梅岸一村雨，芹泥三尺潮。往来乘小艇，因断竹西桥。
五言今体诗二十五首·其五
作者：朱谋晋
朝代：明
体裁：五言律诗

郊野秋多热，空林散发还。长悲雉堞下，未见马蹄闲。竹露暂停扇，松风且掩关。铄金非赤日，众口满人间。
五言今体诗二十五首·其八
作者：朱谋晋
朝代：明
体裁：五言律诗

短景郊墟暮，林闾反照黄。田功岁已毕，纺绩夜初长。月暗津桥树，风高野浦樯。竹廊书牖下，时透一灯光。
五言今体诗二十五首·其六
作者：朱谋晋
朝代：明
体裁：五言律诗

终日云林下，图书隐几中。天容一身拙，世忌两眉工。雀散稻田雨，蝉鸣柳巷风。相过无约束，白首灌园翁。
五言今体诗二十五首·其十
作者：朱谋晋
朝代：明
体裁：五言律诗

野旷孤扉静，村寒雨雪多。牛闲牧竖卧，犬吠里胥过。落落朱门梦，寥寥白石歌。茅檐候晴日，竹里里农蓑。
五言今体诗二十五首·其四
作者：朱谋晋
朝代：明
体裁：五言律诗

南溪种圃处，风雨日凄清。老树作人语，嘉莲同佛名。蚕丝篱落长，蜗角土垣生。芜秽今难治，何劳拊缶声。
冬日同胡实美宿鉊公禅室
作者：朱谋晋
朝代：明
体裁：五言律诗

寺外溪水落，溪田如掌平。门稀车马迹，林隐木鱼声。行道石犹古，转经窗自明。寒云常借榻，户口有柴荆。
冬日寻图南兄山居
作者：朱谋晋
朝代：明
体裁：七言律诗

卖畚偶于南郭行，也从别墅访先生。田间路直收红稻，林下衣香拾绿橙。手劈蟹螯延细酌，身将鸡肋喻浮名。卜邻欲问东家竹，烟雨扶犁得耦耕。
即事
作者：朱谋晋
朝代：明
体裁：七言律诗

岁在庚申两建元，江边夜哭正销魂。苍梧凤自鸣山阁，青海龙犹战岛门。九族捉衿多隐怨，三军挟纩少酬恩。如何二曜更新日，不与人间照覆盆？
即席赋得霜叶红于二月花
作者：朱谋晋
朝代：明
体裁：七言律诗

霜天枫叶林中色，试较春风枝上花。千点乱飞仍似雨，一堤掩映欲成霞。水边朱户秋烟暝，山外丹梯晚照斜。却笑东皇虽有意，不如青女著铅华。
唁皇甫翰周处士
作者：朱谋晋
朝代：明
体裁：七言律诗

十载乡闾至孝闻，溪中白屋有徵君。雪残檐溜清如雨，日袅炉烟淡似云。邻犊借来耕瘦垄，仙禽飞下吊荒坟。寒郊我亦悲风木，此痛何须灼艾分。
四十贱辰志感·其一
作者：朱谋晋
朝代：明
体裁：七言律诗

裘马交游半五陵，归来贫与病相仍。谁怜径路无媒客，不赴公车有道征。日落枫江垂钓艇，岁寒茅屋读书声。回看鼎俎皆朝士，独羡鸿飞此避矰。
四十贱辰志感·其二
作者：朱谋晋
朝代：明
体裁：七言律诗

几惊玄鬓早霜侵，倏忽流年四十临。绣虎岂无求试表，皋鱼虚有养亲心。山扉夜闭云生壑，土屋晨炊雪在林。闲到白头犹未卜，风波世路恐浮沈。
寄其勤宗兄
作者：朱谋晋
朝代：明
体裁：七言律诗

落魄齐昌偶曳裾，风光屈指一年馀。君延南郡沙棠楫，我问东湖水竹居。两地经春无客信，三韩旁午有军书。行吟亦抱灵均恨，鼓枻愁逢楚泽渔。
寄讯辽府用极兄
作者：朱谋晋
朝代：明
体裁：七言律诗

天涯何处客愁轻，异国飘零见弟兄。岂乏猪肝供旅食，还从牛耳订宗盟。柳边棹倚离亭笛，花下杯残别院筝。君入秦淮予入郢，断行时有暮鸿声。
寄贺文湛持入东阁
作者：朱谋晋
朝代：明
体裁：七言律诗

焚鱼学士最清华，五世承恩太史家。归沐不言温室树，入朝时草内廷麻。吴中旧宅卑依市，都下新堤浅筑沙。傥为故人炊脱粟，青门来种邵平瓜。
庚申除夕
作者：朱谋晋
朝代：明
体裁：七言律诗

东田守岁壮心惊，终岁无支禄代耕。鱼服避仇非浪迹，蛾眉招妒是浮名。溪松户闭云犹冷，院竹烧灯雪未晴。自奠村醪焚旧草，且从山妇笑狂生。
旧官词
作者：朱谋晋
朝代：明
体裁：古风

女墙横截钟山麓，子城十里空其腹。老宫监守西上门，日见宫中春树绿。当年玉座迁北平，燕麦多从辇路生。太液烟波空吊影，未央钟鼓不闻声。二百年来万民乐，文武诸司皆卧阁。常年内库扫梁尘，六月重门启鱼钥。市人身替羽林军，偷见蓬莱五色云。枯沼颓垣容易入，千门万户杳难分。惊看墀草潜狐兔，武英殿接西宫路。赤阑杨柳树长生，画栋芙蓉花尚吐。别有铜驼扉半开，人传高后燕居来。五龙蟠结朝真阁，七宝庄严礼佛台。寂寂文窗罥珠网，至今海燕巢于上。籋口衔将紫陌泥，飞身立在铜仙掌。日暮中官点禁兵，周庐依旧闭重城。宫树鸦啼金锁下，年年只放内家行。
春日同无垢兄酬履直诸兄弟见访
作者：朱谋晋
朝代：明
体裁：五言律诗

郊坰数椽屋，兄弟隐相依。谁鼓沧江棹，来寻白阪扉。水香蘋叶长，村冷杏花稀。自喜能留客，开轩有翠微。
春日诸人见寻郊居
作者：朱谋晋
朝代：明
体裁：七言律诗

草堂归卧郭东村，客至陶然命绿樽。春水曲池花满坞，夕阳邻寺树当门。厨烹野雁新烟出，壁落枯鱼旧帙存。名胜纵谭殊未悉，酒阑茶熟与重论。
有寄·其一
作者：朱谋晋
朝代：明
体裁：七言律诗

朱楼十二倚金昌，地近西施响屟廊。落雁容看吴苑绝，堆鸦髻作汉宫妆。斗棋声出红蕉树，按拍尘飞紫杏梁。惆怅牡丹花下别，春衫犹带雨痕香。
有寄·其二
作者：朱谋晋
朝代：明
体裁：七言律诗

客里欢场未寂寥，芙蓉画舫白门桥。瑶筝月暗声难断，绛烛风多泪易消。歌送鹧鸪颦柳叶，梦依翡翠宿兰苕。三年鱼腹相思字，寄与秦淮雪后潮。
李宗衍
作者：朱谋晋
朝代：明
体裁：五言律诗

郢曲无人和，君操正始音。阁书闲自较，池墨醉能临。态近嵇中散，名多李伯禽。庭花春满槛，曾倚雪儿吟。
杏
作者：朱谋晋
朝代：明
体裁：七言律诗

一月烧林发绛英，六街初有卖花声。黄鹂立亚高枝雨，紫燕飞来小树晴。村僻深藏沽酒旆，楼高全露约帘旌。年年开遍曲江寺，香在马蹄归处生。
柳
作者：朱谋晋
朝代：明
体裁：七言律诗

二十八星中有名，千枝万树绾离情。暖风拂地条初弱，寒雨连空叶渐生。半倚红亭江北岸，低藏粉堞汉南城。绿阴高处春光暮，吹送新蝉四五声。
甲寅春日江村即事三十首·其一
作者：朱谋晋
朝代：明
体裁：七言律诗

北郭携家野岸东，山猿出槛鹤辞笼。朱门华屋身先避，白石清泉计未穷。子已哀殇空字犬，妻能偕隐亦如鸿。亲知莫讶林扉远，只隔轻帆十里风。
甲寅春日江村即事三十首·其七
作者：朱谋晋
朝代：明
体裁：七言律诗

农家月令重阴晴，每看春图记五行。稻圃雨多嫌谷日，麦田风最怯清明。占乌旧信江南俗，叱犊时闻谷口声。村市朝来竞箫鼓，朱幡使者远催耕。
甲寅春日江村即事三十首·其三
作者：朱谋晋
朝代：明
体裁：七言律诗

隐囊纱帽燕居时，草阁疏帘对曲池。松待晴云梳短发，梅经冻雨折高枝。沙禽自濯凫翁没，水獭方喧乌贼知。落日郊原看野色，绿波春浦怨江篱。
甲寅春日江村即事三十首·其九
作者：朱谋晋
朝代：明
体裁：七言律诗

绿水园亭白版扉，轮蹄出郭到应稀。江雷乍殷龙儿长，社日初晴燕子飞。饭熟东田观午馌，酒香西舍典春衣。长堤何处无芳草，莫怨山中客未归。
甲寅春日江村即事三十首·其二
作者：朱谋晋
朝代：明
体裁：七言律诗

一曲清江旧草堂，野人原自爱沧浪。岂因俸薄轻中垒，敢谓风高卧上皇。雨后看山初扫径，日斜临水更移床。门前欲种桃千树，看取花枝过短墙。
甲寅春日江村即事三十首·其五
作者：朱谋晋
朝代：明
体裁：七言律诗

水市沙垆地更偏，卑栖无用买山钱。荒厨惯乞渔家火，行李时登估客船。铁柱江声连野郭，香炉云气隔湖天。游踪到处堪经月，岂待男婚女嫁年。
甲寅春日江村即事三十首·其八
作者：朱谋晋
朝代：明
体裁：七言律诗

一月愁霖惟伏枕，空斋破榻拥青绫。春深垄阪难停策，晏起邻家始挂罾。草长宜男忧未解，鸠闻逐妇恨偏增。落花谁扫门前路，乞食遥过五老僧。
甲寅春日江村即事三十首·其六
作者：朱谋晋
朝代：明
体裁：七言律诗

自喜幽居耳目清，闲中岁月与天争。占风网客知鱼信，较雨田家验鹊声。梅润上弦琴缓柱，草香侵局弈开枰。沙边引步看流水，何处昏钟报晓睛。
甲寅春日江村即事三十首·其十
作者：朱谋晋
朝代：明
体裁：七言律诗

山静江深岸拥沙，晴丝百尺袅空斜。荒村小犬朝随汲，闲院游蜂晚报衙。病后僧贻庐岳杖，雨前人寄幔亭茶。竹烟新瓦南窗下，自煮洪厓石乳花。
甲寅春日江村即事三十首·其十一
作者：朱谋晋
朝代：明
体裁：七言律诗

晚晴闲出薜萝门，江涨新添野水浑。山映春旗沽酒市，沙埋破舫打鱼村。楝花开后过风信，竹箨飘时带雨痕。漂母相逢应见问，淮阴城下旧王孙。
甲寅春日江村即事三十首·其十二
作者：朱谋晋
朝代：明
体裁：七言律诗

江村负郭阪田多，田舍风光草树和。孤鸟立残牛背雨，小鱼吹散鸭头波。买山恐被高僧笑，击壤闲听老父歌。犹幸代耕馀薄禄，门无胥吏夜催科。
甲寅春日江村即事三十首·其四
作者：朱谋晋
朝代：明
体裁：七言律诗

沙明水碧映郊墟，地近先人墓下庐。涧冷露蘋香易荐，林喧风木恨难除。泣残乌鸟山原静，卧去麒鳞石藓疏。野奠岁时经伏腊，村中来往有柴车。
病中呈用升兄
作者：朱谋晋
朝代：明
体裁：七言律诗

忆昨弟兄居接武，门庭萧寂日科头。晨炊共汲临溪井，晚渡时呼隔岸舟。帙乱雨窗搜僻事，樽开月榭散闲愁。祇今卧病空皮骨，独拥藜床五月裘。
秋夜同醒中六净两上人宿大乘庵话旧
作者：朱谋晋
朝代：明
体裁：五言律诗

狂飙吹夕梵，溪寺是西邻。始觉朱扉梦，多依白社人。牖惊荒砌竹，檐积落巢薪。坐久语还默，壁灯寒焰亲。
答叔山隐君
作者：朱谋晋
朝代：明
体裁：五言律诗

村寒不断雪，累月罢招携。茶舍邻孤寺，柴扉闲一溪。凫经垂钓下，乌带落帆啼。夕望墟烟外，读书灯半圭。
答醒中六净见寻不遇之作
作者：朱谋晋
朝代：明
体裁：七言律诗

昨闻二朗过东篱，是我巾车入郭时。公府檄多征雀角，山斋几独闭乌皮。叶深风径秋难扫，稻熟霜田午易炊。垣户寂无童子应，一竿修竹见题诗。
苔
作者：朱谋晋
朝代：明
体裁：七言律诗

布叶如钱个个青，不争要路占閒庭。风前印鹤移罡步，雨后留蜗作篆形。生阁久萦词客恨，入碑多蚀古人铭。红英堕地交相映，小屐跫然未忍停。
送僧游紫盖后入西粤
作者：朱谋晋
朝代：明
体裁：五言律诗

桂岭行踪远，东归定几年。破头山下寺，断臂雪中禅。乞食依蛮店，焚香上客船。匡庐僧院在，门闭虎溪泉。
送皇甫处士赴西塾
作者：朱谋晋
朝代：明
体裁：五言律诗

养母耻干禄，湖村笔代耕。经书于口授，孝友在躬行。开帐烟篱晓，篝灯雪牖明。自今邻壁鼠，应怖夜吟声。
金陵归招胡虚白小饮同家用升赋
作者：朱谋晋
朝代：明
体裁：七言律诗

避仇千里始归来，依旧蓬门溪上开。豫让声音惟友识，谢连篇咏与兄裁。堤烟缕弱吟边柳，浦雪花残折后梅。春瓮酒香鱼笋贱，邀君停屐扫溪苔。
金陵杂咏·其一
作者：朱谋晋
朝代：明
体裁：七言律诗

石作城垣江作池，三分霸业远开基。金陵自王东南气，赤壁中焚百万师。乍见张昭称贺表，终闻孙皓树降旗。山川寂寞英雄死，有客悲歌吊黍离。
金陵杂咏·其三
作者：朱谋晋
朝代：明
体裁：七言律诗

古寺门当雉堞横，老僧犹指是台城。寒云夜傍缭垣宿，野草春从辇路生。往事尚留残碣字，流年虚送暮钟声。可怜张绪当年柳，万缕烟姿画不成。
金陵杂咏·其二
作者：朱谋晋
朝代：明
体裁：七言律诗

中原云扰咽胡笳，江左偷安水一涯。白版君王居社稷，乌衣子弟擅豪华。铜驼已卧千年棘，梁燕应归百姓家。独有华林旧宫苑，夕阳春草尚鸣蛙。
金陵杂咏·其四
作者：朱谋晋
朝代：明
体裁：七言律诗

南国金汤据石头，千年人说帝王州。惊闻战士屯朱雀，枉杀将军怨白鸠。风暖香车盈广陌，月明弦管在高楼。伤心一派秦淮水，处处垂杨似莫愁。
东昆为盘城张君赋
作者：朱谏
朝代：明

昆冈原在盘城东，璠玙吐綵如长虹。卞和巳化泉下土，纷纷肉眼空相逢。冈头有地堪种竹，冈下有地堪种粟。隐君自足了平生，海门月出来书屋。
乘槎图
作者：朱谏
朝代：明

仙人御风行万里，九土茫茫尽烟雾。张骞有术却乘槎，飘然直上天河去。顺流更欲下昆崙，霞衣又拂三株树。莫将胜事论有无，直对芳樽咏佳句。
云石图为黄炼师赋
作者：朱谏
朝代：明

蓬莱山上白云宫，彷佛仙家遇赤松。岁改不妨瑶草绿，春来又见小桃红。丹砂曾问容成子，玉液真传白兔翁。欲把青囊与君说，年来万虑巳成空。
僧拜石
作者：朱谏
朝代：明

高蹑礼斗坛，俯身向南极。顾影落东暝，来踪自西域。
入清河
作者：朱谏
朝代：明

柳叶初凝绿，桃花正满林。河流移故道，海色变层阴。午夜一帆月，征人万里心。风沙吹欲老，短发不胜簪。
冬日奚兰室老友见访喜而有作
作者：朱谏
朝代：明

江村寒月客来稀，坐对梅花半掩扉。灯火最怜清夜话，溪山偏爱故人归。酒尊欲尽还堪泻，世路无情巳息机。相见不须悲白发，山林钟鼎总成非。
双溪隐居三首
作者：朱谏
朝代：明

竹屋藏书是隐君，双溪水落碧沄沄。交流转映窗前柳，秀色平分海上云。碧月影连芳草渡，菱歌声动白鸥群。兰舟晓起随渔父，濯足归来日又曛。芦花飞处雁初来，万里长空霁色开。淅淅凉风起高木，瀼瀼白露下苍苔。青天半覆龙宫上，斜日惊看鸟道回。雁荡南头缑岭北，此中佳境即蓬莱。落日西林树影斜，一川新水上平沙。眼中万事真如寄，湖上孤舟可当家。银汉不流天似洗，水禽无语浪生花。张骞原是忙中客，西域归来又泛槎。
双溪隐居三首·其一
作者：朱谏
朝代：明

竹屋藏书是隐君，双溪水落碧沄沄。交流转映窗前柳，秀色平分海上云。碧月影连芳草渡，菱歌声动白鸥群。兰舟晓起随渔父，濯足归来日又曛。
双溪隐居三首·其三
作者：朱谏
朝代：明

落日西林树影斜，一川新水上平沙。眼中万事真如寄，湖上孤舟可当家。银汉不流天似洗，水禽无语浪生花。张骞原是忙中客，西域归来又泛槎。
双溪隐居三首·其二
作者：朱谏
朝代：明

芦花飞处雁初来，万里长空霁色开。淅淅凉风起高木，瀼瀼白露下苍苔。青天半覆龙宫上，斜日惊看鸟道回。雁荡南头缑岭北，此中佳境即蓬莱。
同白总戎泛海观渔
作者：朱谏
朝代：明

避尘无路却寻仙，老去生涯落海边。春水接天晴日暖，白鸥多趁钓鱼船。
听吕秉建弹三弦
作者：朱谏
朝代：明

三弦本是边城乐，谁与流传到南越。清歌妙手坐绳床，午夜高楼对明月。初闻环佩鸣，仙子空中行。綵云吹未散，罗袜香尘生。忽如猛将驰甲兵，万骑铁马相纵横。搴旗直出玉关道，瞋目咤叱龙沙亭。悲来转作戍妇愁，关山月照塞草秋。雁度潇湘惜孤影，猿啼三峡澄江流。划然一声震高木，子规啼裂山头竹。银河倒翻柝木津，天孙似向楼边哭。山中秋气如水凉，非此何由慰幽独。君能洗我冰炭肠，邀君且就楼中宿。弦停月落帘半垂，童子烧茶茶正熟。
夜坐
作者：朱谏
朝代：明

金炉火尽不闻香，银烛无光春夜长。想见落花千万朵，尽随风雨下池塘。
寄京口丁点白宪副旧守温州
作者：朱谏
朝代：明

点白先生归去来，海邦山色空崔嵬。旧时桃李满城郭，纷纷还向春风开。先生门栽五株柳，头戴葛巾手持酒。仰观宇宙薄浮云，富贵于吾复何有。杨子长江绕书屋，一点金山隔脩竹。鲈鱼作脍白似银，莴笋堆盘烂于玉。先生此乐当何如，屈指万古惟陶朱。我有扁舟欲相访，白蘋秋水连三吴。
寄孙南江佥宪
作者：朱谏
朝代：明

再到山中访紫霞，绀园衰草夕阳斜。旧时僧鹤归何处，独立溪桥数落花。
寄曾良用
作者：朱谏
朝代：明
体裁：七言绝句

几度南楼坐夕曛，十年消息隔江云。归来又向江头别，只见梅花不见君。
寄枫林徐月湖
作者：朱谏
朝代：明

芳时不恋人，浮云空在目。独自把深杯，醉向花间宿。
寄赵云溪
作者：朱谏
朝代：明

今日若耶溪，不见采莲女。但见荡舟人，独坐孤篷底。放歌趁长风，馀音逐流水。一曲歌未终，白日落西海。红颜不再妍，青春岂长在。莲花空自开，溪声终不改。
寓江心寺
作者：朱谏
朝代：明

孤屿清秋夜，星河万里槎。江山如有约，云水暂为家。白发随鸥鸟，轻舟采石华。秋风动归思，淅沥响蒹葭。
屏西
作者：朱谏
朝代：明

锦屏秀色如霞绮，谁结幽亭近夕阳。山势北来连紫极，海波东起浴扶桑。青莲开处秋云冷，白石歌残午夜长。巳向南窗事高卧，漫将泉石傲羲皇。
忆灵岩
作者：朱谏
朝代：明

曾到灵岩寺，斜阳带晚鸦。山童扫僧舍，茗椀对残花。拄杖看危石，移尊就浅沙。题诗转相忆，惆怅老年华。
忆灵岩
作者：朱谏
朝代：明
体裁：五言律诗

曾到灵岩寺，斜阳带晚鸦。山童扫僧舍，茗碗对残花。拄杖看危石，移尊就浅沙。题诗转相忆，惆怅老年华。
忆雁山梅雨潭
作者：朱谏
朝代：明

老树茏葱染春碧，烟雾濛濛羃高石。山人爱看梅雨潭，葛袖芒鞋喜沾湿。悬河一道从天来，捣崖砯石如奔雷。风回电转忽飘散，细如洒雪轻如埃。波光日影远相荡，彷佛烟花吹复回。衔杯仰面坐莓苔，贪看未尽日巳颓。深流自在白发翁，念之不觉令人哀。
明月海棠图
作者：朱谏
朝代：明

太液池边月欲坠，海棠花下杨妃醉。月照金闺春夜长，花近玉阑娇欲睡。东风淡荡沈香亭，花间恐有流莺鸣。玉笛声随落花去，月明不见牵牛星。玉人巳去春无主，御沟春暖空流水。旧时明月空自圆，花若含羞向谁语。
春夜独坐
作者：朱谏
朝代：明

花送春香入酒瓯，山头明月下帘钩。綵云一片随风散，谁伴歌声出小楼。
期章千峰诸社长同游雁山
作者：朱谏
朝代：明

风雨满西楼，松间细水流。独悬孺子榻，谁泛剡溪舟。佳境能留客，深杯可散愁。待君携杖屦，同去看龙湫。
村居
作者：朱谏
朝代：明

万山不断云气横，芳洲若浮江水清。昨夜凉风起天末，一方落叶皆秋声。落叶飘飘风不定，岩下名花开巳净。高亭美酒须少年，白发朝来满明镜。千金不惜买歌舞，贵贱同归一抔土。江南风月閒处多，结伴遨游莫相负。
松轩
作者：朱谏
朝代：明

长松千尺倚华轩，轩外松阴五亩园。睡鸭未醒云满地，主人相对酒盈尊。香浮碧落红尘远，影射虚窗白昼昏。欲向徂徕访仙迹，试将丹诀就君论。
桑下雉鸡图
作者：朱谏
朝代：明

华虫刷羽骄春阳，雄飞呼雌下山梁。灌木丛花动颜色，锦云烂漫呈天章。朝飞不见牧犊子，援琴谁复谐宫商。何似中牟得春暖，驯行啄食依柔桑。高墉一射呈馀巧，繁弱漫誇弓力强。雉子斑传画工笔，番思往事皆尘迹。
梁州令·谢公岭
作者：朱谏
朝代：明

着屐登山客，历尽云霞天壁。屐痕犹在白云中，峰回路转，千古无人识。春来秋去成尘迹，一代风流歇。斜阳影落溪外，长松几树连天碧。
武夷回宿护国寺
作者：朱谏
朝代：明

九曲循溪下，长桥卧彩虹。客怀怜蟋蟀，秋意在梧桐。古寺钟初定，虚窗日正中。翻然动归思，新水送孤篷。
汉世有道士将贝多子种于嵩山一岁三花色白而香盖仙种也
作者：朱谏
朝代：明

外域贝多子，一年三度花。花开如白雪，皎皎当仙家。鹤背致嘉种，麻姑分露华。托根嵩山下，匝地生金沙。我欲居少室，操瓢饮流霞。三十六峰前，来往随云车。醉卧三花下，与世隔喧哗。
江村即事
作者：朱谏
朝代：明

江头拳石稳且平，水光不动江无声。沙头细草树阴密，白鸥自傍沙边行。野色萋萋及春暮，浮云片片随风生。老态疏慵厌尘事，钓竿且复寻沧溟。
清明日泊扬子江
作者：朱谏
朝代：明

杨柳夹江青，东风潮正平。云间旋蜃市，沙际听鼍更。万水俱东逝，孤舟更北征。不知时序改，今日是清明。
渔村晚照图
作者：朱谏
朝代：明

落日遥遥江水绿，一叶扁舟当华屋。渔翁生计等浮沤，醉来每向沧洲宿。野店炊烟羃高树，罢钓收纶且归去。苍鸥泛泛似留人，逝水无情向何处。世人皆巧我独拙，鼓枻清歌日光没。磻溪旧事总不知，手把深杯对明月。
游雁山与桥侄
作者：朱谏
朝代：明

天柱峰前多古木，芙蓉庵下仙人宿。春风吹落碧桃花，子规啼裂山头竹。十年来往龙湫上，一两芒鞋一枝杖。飞流千尺落深潭，白雪纷纷洒青嶂。白发看山愁日短，好景招人及春暖。我家小阮带青钱，提壶又向花间转。老夫乐事在天伦，人间此乐方为真。
湖南草堂为陈君赋
作者：朱谏
朝代：明

晓日初临紫翠重，奇峰万朵削芙蓉。浮云半在藤萝上，玄晏先生一亩宫。
玉女峰次湛塘韵
作者：朱谏
朝代：明

淡妆初出蕊珠宫，翠壁丹崖想像中。好似麻姑驾蓬海，海波清浅日轮红。
瑶川新涨同魏海南泛舟
作者：朱谏
朝代：明

草暖风和二月天，江南虾菜不论钱。前溪昨夜添新涨，一叶中流范蠡船。
瓯泉别墅
作者：朱谏
朝代：明

罗浮山下春泥滑，白鹿城边江水阔。凫鹥鸂鶒乱晴波，极浦潮声来聒聒。幽人把钓竿，编竹为长筏。鲤鱼尺半强，浪逐桃花发。鼓枻歌沧浪，江空挂明月。月色乱杨花，悠悠作飞雪。
登白岩龙潭夜归
作者：朱谏
朝代：明

春尽花无信，山深客到稀。夕阳还命酒，细葛又裁衣。树影浮苍霭，灯花下翠微。百年尘外意，一醉即忘归。
短箫铙歌
作者：朱谏
朝代：明

天子用虎臣，敌忾建奇绩。委身守四夷，四夷皆辟易。归来赐彤弓，醉酒兼饱德。绮筵罗金殿，箫鼓沸云日。同心发和气，欢声自盈溢。咸愿竭股肱，干城效微力。
秋水鸂鶒图
作者：朱谏
朝代：明

古石斑斑簇纹藓，树叶苍苍著秋浅。鸂鶒沈浮水气凉，桂花散落天香远。年华易谢秋易残，伤心不独凋朱颜。宋玉如今巳尘土，空有辞赋留人间。秋鸟向人鸣，秋花促人老。商声下林端，金风剪芳草。杜陵诗兴知若何，愁绪如丝乱怀抱。
章孝夫雁麓山庄
作者：朱谏
朝代：明

阴阴竹树绕山根，石径云深荡北村。无数落花浮水面，尽随鸥鸟到柴门。钩帘静对千峰月，种药新开五亩园。长日南窗事高卧，漫将风景说桃源。
芭蕉美人图
作者：朱谏
朝代：明

何处飞来减春色，一叶芭蕉转深碧。薰风窗下似酒浓，玉颜一醉娇无力。芭蕉正好窗下看，翠眉掩映凭栏干。莫遣西风剪梧叶，满庭白露生清寒。君不见玉环旧日看牡丹，玻瓈进酒君王欢。马嵬山前堕青草，香囊不返蓬莱魂。至今野烧连高原，图画芭蕉何足言。
西皋别盘石朱尧清
作者：朱谏
朝代：明

西岑落叶正纷纷，江上风高起白云。锦席淹留当岁暮，画船摇曳又黄昏。歌声欲动城边浪，雁影遥分塞上群。共踏紫阳山下路，自知年力不如君。
赠赵云溪
作者：朱谏
朝代：明

孤馆秋高月色寒，相逢同作客中欢。后期只在东山下，一架蔷薇带月看。
赠黄万峰
作者：朱谏
朝代：明

大山若游龙，蜿蜒直落苍海中。小山若奔马，迟回蹴踏青云下。会稽分支到天姥，雁宕盘根接玄圃。丹丘仙人居紫嵓，玉液金砂映窗户。淡淡松竹阴，日与红尘远。悠悠杖屦间，安知有轩冕。柴门不听车马声，春风满地黄莺鸣。门前芳草倚天碧，酒壶自对南山倾。
赵云溪白扇
作者：朱谏
朝代：明

我作沧海游，曾到鲛人室。鲛人织素绡，惠我盈一尺。制为合欢扇，清风生两腋。不见马上尘，意与林泉适。北窗伴高眠，微凉动衾席。何物最相宜，独有谢公屐。兼之上翠微，可以周八极。
赵涧边叶丹厓在雁山未回诗以寄之
作者：朱谏
朝代：明

老怀绝驰驱，閒居少来往。枕石松下眠，步屧林间响。携农看芳田，喜见稻苗长。种秫既有秋，此外复何想。意逐浮云去，随君到空山。兴剧足力疲，不能强跻扳。去为十日期，期尽君当还。幽斋倚修竹，迟尔论金丹。
过筠石山居
作者：朱谏
朝代：明

何地是蓬莱，云烟万里开。山花敷绿草，竹影扫苍苔。鸥鸟随风去，兰桡逐浪回。隔江新酒熟，谁与一衔杯。
送朱先生北上
作者：朱谏
朝代：明

谢公亭下大江流，子晋箫台落叶秋。九月菊花开满路，一天明月照孤舟。小姬度曲还倾酒，佳客看山独倚楼。楩梓定为廊庙器，老夫自合住丹丘。
金陵广上诸僚友押韵促笔催妆
作者：朱谏
朝代：明

睡起杨妃太液东，海棠初试晚妆红。遏云爱听歌喉响，待月休教花影重。金屋阿娇犹对镜，玉楼翡翠未开笼。琵琶半掩劳呼唤，司马青衫湿处同。
陪万五溪学宪至雁山
作者：朱谏
朝代：明

雁山山下惠风和，野老追随使节过。海气尽消波色定，楝花才落鸟声多。林烟漠漠春将别，世路纷纷发易皤。借取僧房同一宿，夜凉明月下庭柯。
题珍溪朱南凤书院
作者：朱谏
朝代：明

雁荡诸峰尽向西，芙蓉水落到珍溪。琼枝玉树连书屋，白石清泉带柳堤。雨过杏川看犊饮，春深草阁听莺啼。眼前即是神仙地，何必桃源更问蹊。
题章千峰画竹
作者：朱谏
朝代：明

千峰道人画墨竹，潇湘虚映君山绿。孤舟半夜锦瑟鸣，綵云欲断湘妃哭。竹枝袅袅青接天，湘南湘北皆春烟。昔年我作上游客，吹箫月下开楼船。归来不觉成白首，旧日竹枝还在否。兰香两岸鹧鸪啼，亦有游人来载酒。千峰叟，不独会，题诗亦擅丹青手。雁宕山头千万竿，请君写意凭高阜，貌我同为岁寒友。
瑶林
作者：朱谨
朝代：明

森壁郁苕林，一一琼瑶色。时有古仙人，临风吹铁笛。
寄程以道
作者：朱豹
朝代：明
体裁：七言律诗

陇梅堤柳又春风，客子光阴似转蓬。此日天涯千里隔，昔年花底一尊同。西川踪迹孤云外，南浦离愁细雨中。早晚瞿塘新水发，双鱼烦尔下巴东。
晚次流河驿
作者：朱豹
朝代：明

帆飞来远浦，棹舣临荒驿。荡荡风起波，昏昏日沉夕。钟鸣山寺杳，鸟宿沙汀白。亲舍尚迢遥，挑灯未眠客。
秋日遣怀
作者：朱豹
朝代：明
体裁：七言律诗

云物萧条僧舍荒，砌封苍藓半回廊。坐来草树俱摇落，望入关山更渺茫。忧国泪边秋色老，思家梦里雨声长。临风却羡天涯雁，去啄江南晚稻香。
送顾经历之福建
作者：朱豹
朝代：明
体裁：五言律诗

京华倦羁旅，忧思喜南天。烟柳山头驿，春溪树杪船。官清莲幕静，地暖荔支鲜。况值干戈少，诗篇纪岁年。
纪新河
作者：朱赓
朝代：明
体裁：七言律诗

济北洪流贡道堙，万夫荷锸独劳神。河遵东去千年绩，渠决中流百里春。白马不须歌汉瑞，元圭兹已献尧珍。舟人莫讶荣光满，台座于今傍紫宸。
华黍五首·其一
作者：朱载堉
朝代：明
体裁：四言诗

彼华者黍，彼实者稷。相彼秋成，时万时亿。
华黍五首·其三
作者：朱载堉
朝代：明
体裁：四言诗

彼华者黍，彼实者菽。农夫之庆，邦家之福。
华黍五首·其二
作者：朱载堉
朝代：明
体裁：四言诗

彼华者黍，彼实者麦。时和岁丰，囷盈仓积。
华黍五首·其五
作者：朱载堉
朝代：明
体裁：四言诗

彼华者黍，彼实者禾。君子爱物，不溢不过。
华黍五首·其四
作者：朱载堉
朝代：明
体裁：四言诗

彼华者黍，彼实者麻。君子爱民，不骄不奢。
南陔三首·其一
作者：朱载堉
朝代：明
体裁：四言诗

南陔有风，吹彼苞棘。厥景婆娑，欲静弗得。孝子事亲，当竭其力。父母之恩，昊天罔极。
南陔三首·其三
作者：朱载堉
朝代：明
体裁：四言诗

景薄桑榆，日亦云暮。父母俱存，兄弟无故。虽有至乐，宁不深虑。一则以喜，一则以惧。
南陔三首·其二
作者：朱载堉
朝代：明
体裁：四言诗

南陔有风，吹彼桑梓。慕我父母，终身敬止。勖哉伯仲，以及娣姒。恪尔晨昏，絜尔甘旨。
崇丘四首·其一
作者：朱载堉
朝代：明
体裁：四言诗

瞻彼崇丘，积土成高。相彼大海，积水成涛。
崇丘四首·其三
作者：朱载堉
朝代：明
体裁：四言诗

宝藏货财，靡所不足。积善之家，必有馀福。
崇丘四首·其二
作者：朱载堉
朝代：明
体裁：四言诗

卷石积多，其形嵯峨。勺水积久，势若江河。
崇丘四首·其四
作者：朱载堉
朝代：明
体裁：四言诗

鸟兽鱼龙，咸遂其性。积善之家，必有馀庆。
由仪四首·其一
作者：朱载堉
朝代：明
体裁：四言诗

肃肃令仪，君子由之。秩秩彝伦，君子求之。率性之道，君子修之。
由仪四首·其三
作者：朱载堉
朝代：明
体裁：四言诗

君令臣恭，父慈子孝。夫妻相敬，兄弟相好。惠于朋友，无德不报。
由仪四首·其二
作者：朱载堉
朝代：明
体裁：四言诗

何谓彝伦，父子有亲。君臣有义，朋友有信。兄爱弟敬，夫和妻顺。
由仪四首·其四
作者：朱载堉
朝代：明
体裁：四言诗

维物有则，维民秉彝。好斯美德，由此令仪。上和下睦，皞皞熙熙。
由庚四首·其一
作者：朱载堉
朝代：明
体裁：四言诗

天运元亨，万物由庚。王道正直，荡荡平平。
由庚四首·其三
作者：朱载堉
朝代：明
体裁：四言诗

草木蕃庶，鸟兽咸若。仰睹鸢飞，俯窥鱼跃。
由庚四首·其二
作者：朱载堉
朝代：明
体裁：四言诗

寒暑以序，雨旸以时。百谷用成，庶绩咸熙。
由庚四首·其四
作者：朱载堉
朝代：明
体裁：四言诗

习习景风，甘雨其濛。醴泉泄泄，玉烛融融。
白华五首·其一
作者：朱载堉
朝代：明
体裁：四言诗

嗟彼白华，莹然如玉。君子立身，必慎其独，无贻亲辱。
白华五首·其三
作者：朱载堉
朝代：明
体裁：四言诗

嗟彼白华，莹然如霜。君子立身，如圭如璋，为亲之光。
白华五首·其二
作者：朱载堉
朝代：明
体裁：四言诗

嗟彼白华，莹然如琇。君子立身，必慎所守，无贻亲咎。
白华五首·其五
作者：朱载堉
朝代：明
体裁：四言诗

嗟彼白华，莹然如冰。君子立身，战战兢兢，庶无怨憎。
白华五首·其四
作者：朱载堉
朝代：明
体裁：四言诗

嗟彼白华，莹然如雪。君子立身，清清絜絜，庶无玷缺。
千乘梨云
作者：朱逢吉
朝代：明
体裁：五言律诗

秋高美梨熟，万朵绛云蒸。曾得君王喜，因为里闬称。春香凝白雪，晓梦入青绫。何必潘郎赋，佳名处处腾。
同贝季翔饮客楼酒半作
作者：朱逢吉
朝代：明
体裁：七言律诗

客从黄鹤楼头至，醉举凤凰台上杯。甘雨洗天炎暑净，好风消酒暮怀开。坐评月旦推吴士，歌听阳春忆楚台。归到湖湘见明月，有诗须托雁将来。
寄张世衡
作者：朱逢吉
朝代：明
体裁：七言律诗

文穆公家四世孙，清朝今见几人存。衣冠入市争投辖，风雨读书深闭门。坐咏远山枫叶寺，归从新酒杏花村。玉湾桥下莓苔路，应有徵贤故辙痕。
谢东白上人遗惠泉
作者：朱逢吉
朝代：明
体裁：七言律诗

二泉自昔著佳名，百里分来故故清。卓地不劳飞锡响，出罂犹带漱云声。酒醒瀹茗魂俱爽，病起看山眼倍明。才愧长卿能免渴，相知谁似上人情。
送姑苏刘孟功之官
作者：朱逢吉
朝代：明
体裁：七言律诗

诏下鸣琴向霅川，山中官府似神仙。两堤桑霭青遮县，一路稻花香满船。好客重逢东老乐，化民宁让鲁恭先。济时方略平生定，早晚声华到日边。
钱林李雪
作者：朱逢吉
朝代：明
体裁：五言律诗

花满钱林社，景如嘉庆坊。一天风不动，万树雪生香。鲛女鸣珠佩，仙人下玉堂。清游喜相遇，踏月看春光。
钱节妇词
作者：朱逢吉
朝代：明
体裁：古风

钱家节妇近代无，年才二十早哭夫。㷀㷀独守乳下孤，岂无嫁时红罗襦。掩镜不对双鸾雏，仰天誓养堂上姑。青灯明灭啼夜乌，教子读书身辟纑。天长地久夫骨枯，清冰白玉终相如。姑妇白头心勿渝，皇家有诏旌门闾。光彩照耀鸳央湖，千古流传太史书。
题云林画
作者：朱逢吉
朝代：明
体裁：七言绝句

昔年来看墨池鹅，风雨扁舟载酒过。一自春归清閟阁，几番蛛网落花多。
会稽狱中访徐文长
作者：朱邦宪
朝代：明

廿载神交意气同，相逢有泪洒阴风。箯舆拟作五经笥，圜室今为一亩宫。狱吏未能书牍背，侠徒那得载车中。天王何日封三府，不使沉冤射白虹？
寒夜集家兄园居有怀唐光禄三丈
作者：朱邦宪
朝代：明

骑马冲寒共出城，一尊宵宴惬欢情。棋声到树鸟不定，池影入窗人倒行。林满清霜山更瘦，地留残雪月逾明。天涯忽忆离群客，长乐闻钟梦未成。
张左虞燕京惠诗却寄·其一
作者：朱邦宪
朝代：明

迅风激高云，朔雁正南翔。良友在长安，寄我诗数行。恍闻渐离筑，忽洒燕山霜。肝胆两相照，然诺安能忘。结辔尔优游，块处吾傍徨。
张左虞燕京惠诗却寄·其二
作者：朱邦宪
朝代：明

久挟三千牍，不共侏儒囊。空射箭头书，无益聊城亡。嗟嗟竟白头，蓬蒿泪沾裳。丈夫抱远略，策名在疆场。不知汉天子，曾复问冯唐。
承左虞燕京惠诗却寄
作者：朱邦宪
朝代：明
体裁：古风

迅风激高云，朔雁正南翔。良友在长安，寄我诗数行。恍闻渐离筑，忽洒燕山霜。肝胆两相照，然诺安能忘。结辔尔优游，块处吾傍徨。久挟三千牍，不共侏儒囊。空射箭头书，无益聊城亡。嗟嗟竟白头，蓬蒿泪沾裳。丈夫抱远略，策名在疆场。不知汉天子，曾复问冯唐。
荆轲
作者：朱邦宪
朝代：明

匕首无功壮士丑，函封可惜将军首。秦庭一死谢田光，社稷何曾计存否。不知秦王环柱时，舞阳在前何所为。当时太子不早遣，待客俱来应未知。
入山
作者：朱长春
朝代：明
体裁：五言绝句

山深石色古，洞草无行迹。何处有人家，朝烟涧西白。
入栖贤山逢朱大
作者：朱长春
朝代：明

日照栖贤白，空山步正赊。谷禽飞避客，樵子领归家。野食烹秋菽，荒篱对涧花。偶然逢故旧，小坐说桑麻。
再赠伯念
作者：朱长春
朝代：明
体裁：五言律诗

茂陵多病日，诗句转清新。丽藻看时辈，穷愁近古人。莼丝吴苑暮，兰草楚江春。珍重淩云赋，君王问侍臣。
出三江口南下
作者：朱长春
朝代：明
体裁：五言律诗

日出漾清渚，三江帆正开。白怜茅步过，青见苧萝来。海气如秋雨，春潮似薄雷。空馀好山水，已是越中回。
前溪
作者：朱长春
朝代：明
体裁：五言律诗

凉风吹雨断，细路入舟低。溪鸟衔花立，山鸠倚竹啼。下菰秋意古，乔木野云凄。一路人烟少，村声何处鸡。
夜泛
作者：朱长春
朝代：明
体裁：五言律诗

落日放帆疾，长塘水气昏。濑声微引棹，灯影远知村。鱼罶承舟隐，津人辩路喧。卧惊传柝起，风急到城门。
夜过鉴湖
作者：朱长春
朝代：明
体裁：五言绝句

鉴湖闻说好，岩色照波间。夜里看烟际，遥知兰渚山。
宝剑行
作者：朱长春
朝代：明
体裁：乐府曲辞

吴门杨柳啼夜乌，虞山烟雨连姑胥。姑胥在南淮在北，一片东流江水白。寿州城中饮君酒，扁舟今下中江口。感君意气干风云，千金宝剑动星文。相思一别未相见，独上胥台倚孤剑。
岁事歌二首
作者：朱长春
朝代：明

除夜春雷隐地起，小年岁雪纷未已。黄泥乍融不肯冻，百草作芽青欲死。草死不愁愁麦黄，冬暖根薄恐易伤。眼前米市忽腾粜，人间那得陈千仓。城头鸟鹊无数叫，父老对之愁断肠。岁前立春下黑雾，三日蒙蒙岁朝度。白日不光云头乌，沾衣如墨土如腐。岁风况自东南来，发书占之民有灾。苦竹根边土螾动，棠梨稍上山蜂猜。岂无当道问牛喘，对雪呼僮且举杯。
岁事歌二首·其一
作者：朱长春
朝代：明

除夜春雷隐地起，小年岁雪纷未已。黄泥乍融不肯冻，百草作芽青欲死。草死不愁愁麦黄，冬暖根薄恐易伤。眼前米市忽腾粜，人间那得陈千仓。城头鸟鹊无数叫，父老对之愁断肠。
岁事歌二首·其二
作者：朱长春
朝代：明

岁前立春下黑雾，三日蒙蒙岁朝度。白日不光云头乌，沾衣如墨土如腐。岁风况自东南来，发书占之民有灾。苦竹根边土螾动，棠梨稍上山蜂猜。岂无当道问牛喘，对雪呼僮且举杯。
巾子峰
作者：朱长春
朝代：明
体裁：古风

出山非旧涂，后顾见怪石。寻蹊屡登下，仰视股欲慄。众块射空庭，侧直各自立。诡象不止指，移步形已易。但见交屈拿，往往如旗戟。上有欲堕片，夫乃风吹出。脚虚终不摇，古藓蚀半白。日出照高溜，细缝见雨迹。傍路容半足，僮竖每仆侧。盘旋南得寺，穿涧行见汲。不见参寥子，吟幽徒自述。
春晓归云庵留题
作者：朱长春
朝代：明

细草迷岩路，平田带寺门。春风游客少，宿鸟见人喧。山翠当虚坐，花红落小轩。清幽惬所好，况对道林言。
木介行
作者：朱长春
朝代：明

空溪淅淅复淅淅，一夜风响如霹雳。云纷天晦急雪来，半是虚花半成汁。初时点户湿有声，瑟如帘下击秦筝。须臾上下雨且冻，满地蹴裂黄河冰。冰荒荒兮雪离离，乍融乍合白垂垂。千家瓴瓦一时结，大如木扇长如锥。茫茫山川望不见，但对孤城白于练。忽然众鸟齐飞呼，千株万树都封遍。碎者作花聚作叶，疑是梨花夜开月。披枝摇曳无数鸣，又如列戟兵扬声。城中万户闭不出，一老临河独叹息。问之低头手把树，十年木介曾如是。冰荒田没盗贼起，至今卖子归无处。往时腊尽今况春，雷动草出水有潾。南市白米斗钱百，四方在在流饥民。含咨相坐未卒语，雪风吹湿头上巾。关门且抱床下瓮，唤妇当垆自煮鳞。
水口曲
作者：朱长春
朝代：明
体裁：乐府曲辞

渔舟入暮来，沙色净如洗。泼泼白鸬鹚，衔鱼没水底。
水庄引兴
作者：朱长春
朝代：明

宿雨浮山眇欲无，啾啾芦叶生群凫。岩边树拥回流白，云际帆随反照孤。满地菰莼翻钓舍，谁家蓑笠罢农夫。篱花径竹垂垂没，莫遣沙崩损药炉。
渡钱唐
作者：朱长春
朝代：明
体裁：七言绝句

雪后平江清逼人，海门帆叶散如蘋。青山两岸飞无尽，一片空濛是富春。
渡青县河二首
作者：朱长春
朝代：明

晨朝渡河冰，飞雪没马足。季冬群象晦，天气廓平陆。四望无行人，狐兔走且伏。宿莽既以稀，安见林与屋。俯仰以茫茫，远驾和所属。行行仆夫啼，我马伤踯躅。北地多苦寒，天道方杀戮。所遇物尽残，谁不忧行役。浮云东北驰，遥见晨风征。我行日以迈，忧思日以横。游子往于役，妻妾寄空城。虽无燕婉恋，骨肉有至情。谁云不顾私，班马有离声。飞雪蔽修岗，北风惨正深。停车立望远，泪落如雾淫。自古别离人，不见行路心。
渡青县河二首·其一
作者：朱长春
朝代：明

晨朝渡河冰，飞雪没马足。季冬群象晦，天气廓平陆。四望无行人，狐兔走且伏。宿莽既以稀，安见林与屋。俯仰以茫茫，远驾和所属。行行仆夫啼，我马伤踯躅。北地多苦寒，天道方杀戮。所遇物尽残，谁不忧行役。
渡青县河二首·其二
作者：朱长春
朝代：明

浮云东北驰，遥见晨风征。我行日以迈，忧思日以横。游子往于役，妻妾寄空城。虽无燕婉恋，骨肉有至情。谁云不顾私，班马有离声。飞雪蔽修岗，北风惨正深。停车立望远，泪落如雾淫。自古别离人，不见行路心。
湖上晚归
作者：朱长春
朝代：明
体裁：五言律诗

落日放归船，山山起暮烟。藻青浮碍桨，鹭白浅过田。孤塔钟声外，长桥灯影边。遥闻喧渡口，箫鼓到城偏。
漫题楼壁
作者：朱长春
朝代：明
体裁：七言律诗

南高峰底涧西楼，借我停居作卧游。山塔浮云当落照，寺门古石隐江流。雨中满地收秋果，日下邻家放晚牛。樵唱僧钟行处是，烟露丘壑正堪留。
登金山
作者：朱长春
朝代：明
体裁：七言律诗

云亭中峙最高头，俯出晴江万里流。夕日半窗孤嶂迥，人家两岸暮烟秋。禅宫晋代丹青旧，诗碣唐人苔藓留。无限登临怀古意，海门风落使人愁。
移家四首
作者：朱长春
朝代：明

翠竹新栽映白沙，碧湖深处是吾家。欲逃城市移家远，颇有山林发兴赊。野鸟昨过窥几席，邻人相见馈鱼虾。蓬蒿不少扬雄宅，翻喜门无载酒车。桑青杏白野田香，浴鹭飞凫暖渚长。画艇春游山霭霭，云帆时度水茫茫。一尊行乐依花坞，双鬓偷生托药囊。便与妻儿成避世，他时鸡犬即仙乡。每怪陵瓜传五侯，何须径竹候羊裘。渔樵来往人皆好，丘壑行藏老即休。巢燕阁头飞娜娜，戏鱼篱尾出悠悠。采莲采芰明朝兴，早向东邻买小舟。曲笠聊从采杜蘅，含香未拟望金茎。养生叔夜贪游兴，多病相如薄宦情。薄酒不从时社饮，野人随地结春耕。卜居已赋拚终隐，渔父何劳更问名。
移家四首·其一
作者：朱长春
朝代：明

翠竹新栽映白沙，碧湖深处是吾家。欲逃城市移家远，颇有山林发兴赊。野鸟昨过窥几席，邻人相见馈鱼虾。蓬蒿不少扬雄宅，翻喜门无载酒车。
移家四首·其三
作者：朱长春
朝代：明

每怪陵瓜传五侯，何须径竹候羊裘。渔樵来往人皆好，丘壑行藏老即休。巢燕阁头飞娜娜，戏鱼篱尾出悠悠。采莲采芰明朝兴，早向东邻买小舟。
移家四首·其二
作者：朱长春
朝代：明

桑青杏白野田香，浴鹭飞凫暖渚长。画艇春游山霭霭，云帆时度水茫茫。一尊行乐依花坞，双鬓偷生托药囊。便与妻儿成避世，他时鸡犬即仙乡。
移家四首·其四
作者：朱长春
朝代：明

曲笠聊从采杜蘅，含香未拟望金茎。养生叔夜贪游兴，多病相如薄宦情。薄酒不从时社饮，野人随地结春耕。卜居已赋拚终隐，渔父何劳更问名。
自横塘放舟宿渔浦作
作者：朱长春
朝代：明
体裁：古风

清晨发横塘，日暮宿渔浦。清川何悠悠，林木澹回互。众山春气鲜，远近发烟溆。鸡鸣过村舍，鸟落荡洲渚。落日照富阳，潮声散如雨。兹行涉清境，人事惜多阻。孤舟抱风疾，薄暮江气苦。前程问舟人，形胜卧中数。遥忆越王山，莽莽空怀古。
自黄龙洞归泛月水酌复谢允昌
作者：朱长春
朝代：明
体裁：五言律诗

水酌登山后，溪船泛月回。岭霞依渡没，村火带星来。鱼跃青翻棹，萤飞白照杯。纳凉芦际好，留客钓徘徊。
西湖夜泛
作者：朱长春
朝代：明
体裁：七言绝句

孤山一半月中明，桥影浮湖入画清。两岸白沙如雪净，独杨枝下酒船横。
赴历下涂中作
作者：朱长春
朝代：明
体裁：五言律诗

白日散原雾，秋光照井闾。海田秋岁早，寒木落风初。天地身长滞，风尘役未除。病夫心尚壮，不敢忆鲈鱼。
载酒馀不溪携客道场山改席归云庵回船碧浪湖
作者：朱长春
朝代：明
体裁：五言排律

溪盘游径曲，山引放船清。白屋莺啼曙，平皋麦秀晴。丝萦风袅袅，花炫日盈盈。两屐登厓迥，双柑坐石平。暖沙邀拾翠，香涧逗吹笙。社燕避人舞，樵童领客行。幽探过野寺，携酌对春耕。肃矣林岚景，泠然山水声。冶游迷落日，馀醉缓归程。薄暮芳洲上，褰裳采杜蘅。
采药冬至上岘山
作者：朱长春
朝代：明

采药至山寺，仲冬野日清。寒光侵草色，阳气入钟声。雉子飞余雪，渔人出晚晴。占年望云物，未得免浮生。
出塞曲
作者：朱阳仲
朝代：明

雪尽洮河月满营，胡儿羌笛奏边声。春风不到单于塞，何事梅花夜夜生。
双溪曲
作者：朱阳仲
朝代：明

脉脉溪路遥，泛泛落花娇。人心不如水，相随下河桥。
寒食行
作者：朱阳仲
朝代：明

谁家墓头作寒食，野棠离离间古柏。香毂辚辚拜扫归，日暮风吹纸钱白。纸钱不到黄泉路，岁岁化为坟上土。人生苦乐百年中，笑杀荒山石羊虎。西家女儿哭未休，城东又作踏青游。满地花枝斗芳草，还嫌落日催归早。待得明年寒食时，又来挂纸一沾衣。
杨柳枝辞
作者：朱阳仲
朝代：明

广陵杨花辞故枝，各自空条雨后垂。羌笛不知春自去，分明一曲月中吹。
杨花篇
作者：朱阳仲
朝代：明

江南二三月，杨花竞芳华。寂寞长条攀折尽，绿丝飞来千片花。千片飞飞西复东，白雪晴云昼溟濛。风吹满空翳白日，散入千家池馆中。池馆楼台媚春昼，珠箔重重散花柳。白玉筵中拂画衣，琉璃杯里沽春酒。落日千家春酒阑，飞花拂拂玉阑干。高处余风常不定，低边日气转犹寒。秦女楼中妆镜寂，王孙道上相思忆。讵将春色报深闺，还惹游丝度南陌。南陌深闺两地情，惜此飘扬花性轻。焉知落地为香土，更怜入水作浮萍。香土浮萍那堪数，虚令春色年年度。今年已见柳花残，明年复见杨花吐。愁杀龙沙千万山，春来春去损朱颜。祇被杨花恼妾睡，不教清梦到燕关。
西湖采莲曲二首
作者：朱阳仲
朝代：明

五月芙容浦，花开胜若耶。
若将湖作镜，应照妾如花。
西湖采莲曲二首
作者：朱阳仲
朝代：明

五月芙蓉浦，花开胜若耶。若将湖作镜，应照妾如花。玉腕摇轻楫，红莲暗绿波。花深欲无语，棹转忽闻歌。
西湖采莲曲二首·其一
作者：朱阳仲
朝代：明

五月芙蓉浦，花开胜若耶。若将湖作镜，应照妾如花。
西湖采莲曲二首·其二
作者：朱阳仲
朝代：明

玉腕摇轻楫，红莲暗绿波。花深欲无语，棹转忽闻歌。
长干曲
作者：朱阳仲
朝代：明

美人家住汉水滨，夫婿从军久向秦。江口寄书无便使，客中多是洛阳人。
长门怨
作者：朱阳仲
朝代：明

春尽长门凤辇稀，宫莺百啭绕蔷薇。落花千片如红雪，飞入昭阳作燕泥。
塞上逢故人
作者：朱阳铸
朝代：明
体裁：七言律诗

久历风霜鬓欲华，故人相忆各天涯。几年出塞常为客，今日逢君似到家。薄酒暂宜酬雪月，敝衣堪叹染风沙。明朝又恐河梁别，愁听江城奏暮笳。
江楼秋望
作者：朱阳铸
朝代：明
体裁：七言绝句

江城秋暮叶初飞，独上高楼望夕晖。忽见一行沙雁起，西风遥送片帆归。
秋日闲居
作者：朱阳铸
朝代：明
体裁：七言律诗

地僻柴门静不开，明窗虚室绝尘埃。应无酷吏催租到，忽有白衣送酒来。坐听风声敲翠竹，吟看日影上苍苔。乘闲岁月心无累，客至须留泛酒杯。
佛惠河亭
作者：朱隗
朝代：明
体裁：七言绝句

榕叶萧萧下水亭，瓦灯残燄伴寒星。荒藤苦竹声相切，却作湘江夜雨听。
天长苦雨
作者：朱隗
朝代：明
体裁：七言律诗

纵横野水断人行，荒绿推窗一望平。傍舍秧齐闻击鼓，隔篱花短见移檠。天涯弟妹连宵梦，泽国风烟几日晴。酒醒空堂凉不寐，怒雷驱雨入湖声。
念奴娇·观子瞻九辨帖
作者：朱隗
朝代：明
体裁：词

风流墨宝，是坡公晚岁，淋漓雄笔。怪石枯槎非一态，浪叠龙腾蛟逸。去国怀人，登山临水，况是清秋节。狂歌痛饮，拂笺何限萧瑟。还想三楚才华，灵均弟子，困苦遭谗疾。瘴海云涛家万里，似舆骚人同律。九死馀生，两朝遗老，间代神仙质。焚香展卷，千秋悲感横出。
月艇归帆
作者：朱隗
朝代：明
体裁：五言绝句

入浦风渐微，蒲帆不须落。秋光何处多，烟月溪边阁。
次牧《翁六月七日迎河东君于云间喜而有述》诗
作者：朱隗
朝代：明

凉波三泖路悠悠，望断云軿目眇愁。渐觉雨风香渡口，惊闻箫管下峰头。卷帷态自迷阳蔡，赠石身看上斗牛。借问蓝桥今共室，何如鄂渚昔同舟？成行罗列尽鸳鸯，面药还存旧赐香。已幸根株移北里，不须声影傍东墙。山川谢傅携长袖，丝竹张公满后堂。千骑上头何足羡，亲曾曳履入文昌。绮窗朱户莫愁家，桃涧藤溪路未赊。此夕同心吟月扇，当年倾耳听雷车。上眉鸾镜颦成谱，五晕罗裙步起霞。一道吴歌采莲伴，争看越女胜如花。吴江不识几何深，画舫螭头泊柳阴。杂佩互投珠是意，名香对爇字为心。师经素女盈奇态，仙号青琴足赏音。方信蓬壶人世有，何烦餐玉饵黄金。
次牧《翁六月七日迎河东君于云间喜而有述》诗·其一
作者：朱隗
朝代：明
体裁：七言律诗

凉波三泖路悠悠，望断云軿目眇愁。渐觉雨风香渡口，惊闻箫管下峰头。卷帷态自迷阳蔡，赠石身看上斗牛。借问蓝桥今共室，何如鄂渚昔同舟？
次牧《翁六月七日迎河东君于云间喜而有述》诗·其三
作者：朱隗
朝代：明
体裁：七言律诗

绮窗朱户莫愁家，桃涧藤溪路未赊。此夕同心吟月扇，当年倾耳听雷车。上眉鸾镜颦成谱，五晕罗裙步起霞。一道吴歌采莲伴，争看越女胜如花。
次牧《翁六月七日迎河东君于云间喜而有述》诗·其二
作者：朱隗
朝代：明
体裁：七言律诗

成行罗列尽鸳鸯，面药还存旧赐香。已幸根株移北里，不须声影傍东墙。山川谢傅携长袖，丝竹张公满后堂。千骑上头何足羡，亲曾曳履入文昌。
次牧《翁六月七日迎河东君于云间喜而有述》诗·其四
作者：朱隗
朝代：明
体裁：七言律诗

吴江不识几何深，画舫螭头泊柳阴。杂佩互投珠是意，名香对爇字为心。师经素女盈奇态，仙号青琴足赏音。方信蓬壶人世有，何烦餐玉饵黄金。
络纬
作者：朱隗
朝代：明
体裁：五言律诗

恤纬诚何念，劳劳警客眠。响清当雨后，意苦在秋前。疏火瓜棚夜，凉河雁影天。食苗非尔志，篱落兴翛然。
虎丘春眺
作者：朱隗
朝代：明
体裁：七言绝句

桃花水涨没桃溪，掩映红桥碧草齐。万树垂杨深雨里，村南村北鹁鸠啼。
西湖偶作
作者：朱隗
朝代：明
体裁：七言绝句

故园篱豆绽凉风，酒簿衣单古寺中。正恐秋声听不得，清霜禁杀络丝虫。
初夏
作者：朱静庵
朝代：明
体裁：七言绝句

落尽残红日正迟，薰风一夜折蔷薇。池塘雨过无人到，满地榆钱莺乱啼。
吴山怀古
作者：朱静庵
朝代：明
体裁：七言律诗

万里中原战血腥，宋家南渡若为情。忠臣有志清沙漠，庸主无心复汴京。北塞春风啼蜀魄，西湖夜月照瑶筝。百年兴废空陈迹，回首吴山落照明。
夜坐
作者：朱静庵
朝代：明
体裁：七言律诗

吴蚕初出悄无眠，数尽更筹觉暮寒。柳色弄阴春已暝，角声吹月夜将阑。金炉火冷沉烟细，罗幌风生蜡炬残。独坐空庭望银汉，碧天如水露漙漙。
客中即事
作者：朱静庵
朝代：明
体裁：七言绝句

华屋沉沉乳燕飞，绿杨深处啭黄鹂。疏帘不卷薰风静，坐看庭花日影移。
惜春
作者：朱静庵
朝代：明
体裁：六言诗

挂树游丝旖旎，扑帘飞絮轻狂。杜宇唤将春去，小桃落尽红香。
春睡词
作者：朱静庵
朝代：明
体裁：古风

茸茸芳草含新绿，露井夭桃锦云簇。石阑干外早莺啼，又唤春光到华屋。绮窗花影摇玲珑，玉人梦破春溶溶。云鬟半亸凤钗滑，枕痕一缕消轻红。香汗轻轻透衾湿，含情欲起娇无力。海棠庭院鸟声和，睡足东风一竿日。
春蚕词
作者：朱静庵
朝代：明

桃花落尽日初长，陌上雨晴桑叶黄。拜罢三姑祭蚕室，渐笼温火煖蚕房。
春雨
作者：朱静庵
朝代：明
体裁：七言律诗

湿云漠漠雨如丝，花满西园蝶未知。金屋晓寒莺语涩，画楼春晚燕归迟。宫桃有恨啼红泪，烟柳多情敛翠眉。檀板金尊久寥落，孤城愁听角声悲。
染甲
作者：朱静庵
朝代：明

金盘和露捣晴霞，红透纤纤玉笋芽。翠袖笼香理瑶瑟，绿阴新锭海棠花。
游仙词
作者：朱静庵
朝代：明
体裁：七言绝句

洞天春暖碧桃芳，瑶草金芝满路香。吹彻玉箫天似水，笑骑黄鹤过扶桑。
湖曲
作者：朱静庵
朝代：明

湖光山色映柴扉，茅屋疏篱客到稀。闲摘松花酿春酒，旋裁荷叶制秋衣。红分夜火明书屋，绿涨晴波没钓矶。惟有溪头双白鸟，朝朝相对亦忘机。
病中作
作者：朱静庵
朝代：明

剔尽寒灯梦不成，拥衾危坐到三更。不知何处吹羌笛，落尽梅花月满城。
白苎词
作者：朱静庵
朝代：明
体裁：古风

西风肃肃天雨霜，馆娃宫深更漏长。银台绛蜡何煌煌，笙歌劝酒催华觞。美人起舞雪满堂，清歌宛转飞雕梁。君王沉醉乐未央，台前月落天苍苍。
秋夜
作者：朱静庵
朝代：明
体裁：七言律诗

月转梧桐夜未央，绣屏斜袅篆炉香。金风初起桂花落，玉露无声秋夜长。碧海望穷仙路远，紫箫声彻晚天凉。乘槎欲共天孙会，惆怅银河路渺茫。
秋日见蝶
作者：朱静庵
朝代：明
体裁：七言绝句

江空木落雁声悲，霜染丹枫百草萎。蝴蝶不知身是梦，又随秋色上寒枝。
竹枝词
作者：朱静庵
朝代：明

西子湖头卖酒家，春风摇荡酒旗斜。行人沽酒唱歌去，踏碎满阶山杏花。横塘秋老藕花残，两两吴姬荡桨还。惊起鸳鸯不成浴，翩翩飞过白蘋滩。
竹枝词二首·其二
作者：朱静庵
朝代：明
体裁：词

横塘秋老藕花残，两两吴姬荡桨还。惊起鸳鸯不成浴，翩翩飞过白蘋滩。
竹枝词（二首）
作者：朱静庵
朝代：明

西子湖头卖酒家，春风摇荡酒旗斜。行人沽酒唱歌去，踏碎满阶山杏花。
虞姬
作者：朱静庵
朝代：明
体裁：七言绝句

力尽重瞳霸气消，楚歌声里恨迢迢。贞魂化作原头草，不逐东风入汉郊。
金陵怀古
作者：朱静庵
朝代：明
体裁：七言律诗

石城风起浪声齐，六代兴亡动客思。吴苑落花啼杜宇，宋台荒草走狐狸。残香犹染胭脂井，遗恨空传璧月词。谁道钟山佳气歇，真龙又见起钟离。
长信秋词
作者：朱静庵
朝代：明
体裁：七言绝句

长信深沉天路遥，玉阶凉露湿宫袍。不辞团扇轻抛掷，双燕俄惊别旧巢。
闺怨
作者：朱静庵
朝代：明
体裁：七言绝句

啼鸟惊回晓梦醒，起来无力倚银屏。蛾眉未得张郎画，羞见东风柳眼青。
寄怀邢子愿侍御
作者：朱颐㙇
朝代：明
体裁：五言律诗

相忆未相识，高名空复闻。时因蓟北雁，一望济南云。谢傅青山屐，羊欣白练裙。风流谁可再，千载独夫君。
登兖州城楼
作者：朱颐㙇
朝代：明
体裁：古风

步上西城楼，北望伤我心。秋风吹大陆，落日蓟门阴。玄霜被寒渚，白雁号中林。孤飞何栖止，嗷嗷悲不禁。怵惕结心曲，归写丘中琴。朱弦感人意，悽然发哀音。中夜不能寐，抚桐独沉吟。
蟋蟀
作者：朱颐㙇
朝代：明
体裁：五言律诗

蟋蟀关何事，哀音入夜偏。寥寥闲永漏，切切乱鸣弦。乍逐微风断，还从疏雨连。闺中有思妇，怪尔不成眠。
赋得为我弹鸣琴赠王生
作者：朱颐㙇
朝代：明
体裁：五言律诗

怜君多雅调，为我弹鸣琴。旷矣丘中赏，兼之物外心。夜深山鬼泣，江净水龙吟。曲罢无人解，松风披素襟。
冬日感怀
作者：朱颐媉
朝代：明
体裁：五言律诗

嗜洒贫为病，耽诗狂作魔。醉来还自舞，醒后复长歌。天地身将老，风尘鬓欲皤。吾生今已矣，岁月任蹉跎。
和村居感遇
作者：朱颐媉
朝代：明
体裁：古风

一朝脱尘鞅，四海任遨游。采药寻仙去，岱宗为我留。西望咸阳宫，寂寞成荒丘。兴亡固有数，贫贱何足忧。归来闭柴关，编简细研求。埽石卧白云，衔杯歌《四休》。
塞下曲·其一
作者：朱颐媉
朝代：明
体裁：七言绝句

边烽夜照塞门开，汉将秋深打猎回。后骑尚屯平乐馆，前军已过李陵台。
塞下曲·其二
作者：朱颐媉
朝代：明
体裁：七言绝句

烟尘不动紫荆关，刁斗无声士马闲。貂帽锦裘结束好，将军雪里射雕还。
掩门
作者：朱颐媉
朝代：明
体裁：五言律诗

物序秋将半，西风各掩门。人情向黄菊，霜色悼芳荪。白日豺狼斗，清宵鼓角喧。时光须自遣，对月且开樽。
春日卧病答蚓窍兄招饮
作者：朱颐媉
朝代：明
体裁：五言律诗

相如多病日，不逐兔园游。人惜耽诗债，花怜负酒瓯。那堪曲水兴，尚念野人俦。燕子知春社，衔泥去玉楼。
杜陵台饯送林长卿之金陵
作者：朱颐媉
朝代：明
体裁：七言律诗

台古春深草木稠，骊歌忽动使人愁。云开淮浦三山出，江抱石城二水流。别后梦魂依鲁甸，灯前风雨看吴钩。怜君年少青云器，正是雕鹏奋翼秋。
海棠轩
作者：朱颐媉
朝代：明
体裁：七言绝句

北轩轩外春光好，点染胭脂半未开。醉倚东风似相识，挑灯载酒几回来。
绝句
作者：朱颐媉
朝代：明
体裁：七言绝句

茶烹竹叶宜兴铞，酒泛松花鹦鹉卮。醉后园林游目处，阴阴桑柘雨晴时。
迎春词
作者：朱颐媉
朝代：明
体裁：七言绝句

越罗新剪制春衣，广袖长绅白练垂。怪底谁家游冶子，轻敲纨扇唱春词。
述怀
作者：朱颐媉
朝代：明
体裁：五言律诗

柴门无客过，幽兴与谁同。竹色淩残雪，梅香度晚风。岁时双醉眼，天地一衰翁。回首浮云态，须臾事事空。
除夕雪中有感答一敬侄
作者：朱颐媉
朝代：明
体裁：五言律诗

寂寂陵谷变，悠悠岁序迁。槛梅融腊雪，岸柳带春烟。药饵扶衰病，琴樽送老年。眼前小儿女，时态斗鲜妍。
上元观鳌山诗
作者：朱高炽
朝代：明

盛时调玉烛，佳节灿华灯。象纬当黄道，鳌峰拥帝京。金莲春放早，宝月夜同明。圣寿天长久，讴歌乐太平。
冬至日赐右春坊赞善梁潜
作者：朱高炽
朝代：明

侍从有嘉士，朝端斯得人。夙昔自卿至，接见情益亲。旦夕资论纳，岂独词华新。仲冬风日暄，和气如阳春。湛湛樽中酒，欢然对良晨。
冬至赐赞善徐好古
作者：朱高炽
朝代：明
体裁：古风

清朝盛文治，辅德资儒耆。念彼筋力倦，趋朝谅非宜。赋诗有佳致，纳诲多良规。起予得深趣，欢怀浩无涯。新阳届初复，况此承平时。酬劳有樽酒，庶以劳期颐。
早朝
作者：朱高炽
朝代：明

淡月低茜鹊，祥云绕建章。金门森羽卫，宝鼎霭名香。日上东方曙，风轻晓殿凉。千官朝退后，咨访接贤良。
桃园春晓
作者：朱高炽
朝代：明

曙光犹未分，芳园露华炫。碧桃千万树，鲜妍如锦绚。隔林莺语滑，两两间关啭。掖垣将启扉，漏箭传声远。花底候宫车，更觉东风软。
江楼秋望
作者：朱高炽
朝代：明

远碧接天涯，登临景自佳。蘋洲晴亦雪，枫岸昼常霞。落雁过前浦，浮鸥傍浅沙。竹篱高晒网，茅屋是渔家。
池亭纳凉
作者：朱高炽
朝代：明

夏日多炎热，临池憩午凉。雨滋槐叶翠，风过藕花香。舞燕来青琐，流莺出建章。援琴弹雅操，民物乐时康。
秋风
作者：朱高炽
朝代：明

玉律转清商，金飙送晚凉。轻飘梧叶坠，暗度桂花香。月下生林籁，天边展雁行。吹嘘禾黍熟，万顷似云黄。
蝶恋花（题九月海棠）
作者：朱高炽
朝代：明

烟抹霜林秋欲困，吹破胭脂，便觉西风润。翠袖怯寒愁一寸，谁家庭院黄昏信。明月修容生远恨，旋摘余娇，簪满佳人鬓。醉倚小阑花影近，不应先有春风分。
蝶恋花（题九月海棠）
作者：朱高炽
朝代：明
体裁：词

烟抹霜林秋欲困，吹破胭脂，便觉西风润。翠袖怯寒愁一寸，谁家庭院黄昏信。明月修容生远恨，旋摘馀娇，簪满佳人鬓。醉倚小阑花影近，不应先有春风分。
阳春曲
作者：朱高炽
朝代：明

迟迟丽日照春空，阵阵芳尘花信风。依依弱柳含娇翠，烂烂夭桃埋浅红。黄莺飞上花间语，似劝游人邀酒侣。醉烧银烛作夜游，瞬息桃花落红雨。
怀仙歌赐周玄初
作者：朱高煦
朝代：明
体裁：古风

我怀蓬岛之仙人，骖驾朱凤骑紫麟。瑶池清宴接谈笑，误落尘寰经几春。青童昨夜传书至，中有琅函洞章字。洞口桃花似旧时，门外孤松发新翠。椷书欲报碧云远，薜叶女萝若正眼。方平倘会蔡经家，为报扶桑水清浅。
洞天秋望赐周玄初
作者：朱高煦
朝代：明
体裁：古风

蓬莱宫阙涵清秋，羽客临风閒倚楼。海天一碧湛杯水，尘埃九野分中州。云里仙归鸣佩玉，紫凤琪园自栖宿。遥瞻西极半林青，知是瑶池桃未熟。
丁巳除夕有感作
作者：朱鹤龄
朝代：明
体裁：七言律诗

雪鬓惊心岁腊终，辛勤蠹简策何功。天为故国留羸老，人笑名山饱阨穷。守道任逢图鼎魅，折躬甘作叩头虫。寒宵拥褐难成寐，坐待墙东晓色融。
丁未元旦
作者：朱鹤龄
朝代：明
体裁：七言律诗

曙光犹带腊馀寒，三素云开卜履端。梅吐玉鳞明净榥，柳含金缕曳朱栏。年丰未若征徭减，世泰先应网罟宽。岁酒漫拈循故事，低头却愧野人冠。
三江口
作者：朱鹤龄
朝代：明
体裁：七言绝句

吴宫歌舞恼啼乌，国破轻舠去五湖。气尽甬东争一饭，不知遗恨浣纱无。
丙午除夕
作者：朱鹤龄
朝代：明
体裁：七言律诗

卒岁无如此日难，也须草草具辛盘。衰容暗逐浮烟换，薄态全从覆雨看。乞食敢凭苍玉佩，驻颜难觅紫金丹。欲驱贫鬼愁无术，且爆檐前竹数竿。
丙辰元旦
作者：朱鹤龄
朝代：明
体裁：七言律诗

匡床晏起自由身，又见青阳转大钧。梅蕊暖移阶面日，椒花香破瓮头春。畏闻羽檄喧南国，愁说泉台半故人。步健且乘晴昊出，东风轻飏柳塘新。
两生过饮
作者：朱鹤龄
朝代：明
体裁：五言律诗

夙昔凌云笔，今来尔尚存。西崦看日落，北渚望云昏。皂帽樽前老，寒松物外论。且拚酩酊去，花影正迎暄。
严园作
作者：朱鹤龄
朝代：明
体裁：七言律诗

松篁不厌屡经过，香雾氤氲此地多。满径绿阴遮笔格，半帘红雨落庭莎。花如垂手倾城笑，鸟解临轩宛转歌。便欲薰然解襟带，相看不饮奈愁何。
中秋蹋灯词三首·其一
作者：朱鹤龄
朝代：明
体裁：七言绝句

皛皛金波濯采鲜，虬灯万点斗婵娟。嫦娥也似多情思，下逐香尘看少年。
中秋蹋灯词三首·其三
作者：朱鹤龄
朝代：明
体裁：七言绝句

烟残蜡炬桂轮低，归舄三更曲巷迷。何处艳歌吹玉笛，红楼缥缈碧梧西。
中秋蹋灯词三首·其二
作者：朱鹤龄
朝代：明
体裁：七言绝句

九陌荧荧不夜天，绛河光淡倍流妍。道旁微有香风度，知是妖姬堕翠钿。
中秋龙舟曲三首·其一
作者：朱鹤龄
朝代：明
体裁：七言绝句

火树银缸映月铺，琉琉片片闪重湖。光明直欲连鲛室，惊吐骊龙颔下珠。
中秋龙舟曲三首·其三
作者：朱鹤龄
朝代：明
体裁：七言绝句

喧阗鼓吹绕长虹，水马千盘皓魄中。霜女素娥皆寂寞，夜深应会水晶宫。
中秋龙舟曲三首·其二
作者：朱鹤龄
朝代：明
体裁：七言绝句

虹亭云比幔亭多，凌乱珠辉涌素波。应共塔灯流照远，明朝渔网笑空过。
临江王节士歌
作者：朱鹤龄
朝代：明
体裁：古风

黑云崩奔海气恶，霜风万里劲雕鹗。苌弘血色照高枫，易水涛声走枯箨。节士感此神慨慷，起拔雄剑击大荒。苔生绣涩非无意，一朝掣电挥寒铓。斩鲸鲵，跨溟渤，紫髯一张猬毛磔。履肠涉血愤始平，夜夜天街看太白。
人日云间陈孝则过访蒙惠新诗次韵奉答
作者：朱鹤龄
朝代：明
体裁：五言律诗

良辰传綵胜，嘉客到天涯。得句临芳草，开樽对绮霞。柳丝风乍绾，梅影日初斜。去棹愁难系，疏麻寄若耶。
伤史弱翁
作者：朱鹤龄
朝代：明
体裁：七言绝句

井径阴风迸泪流，遗书空散白云秋。泉台莫更求知已，执绋何人到寝丘。
侯官陈侍御过访兼枉赠言次韵奉答
作者：朱鹤龄
朝代：明
体裁：古风

急节凌岁除，寒威凛森木。霜凝负日桐，雪覆侵檐竹。兀坐守遗经，未遑栖抱犊。十指成冻皴，简端盈笔录。美人振朝缨，文字驰卷轴。忽枉高轩过，穷巷访跧伏。兼贻金玉音，字字堪三复。愧我滞衡门，祇同握粟卜。老忘似师丹，一卷难拄腹。稍延炳烛光，敢并晨曦炅。大业在千秋，相期矢岩谷。
倪天章同檀度南公过访
作者：朱鹤龄
朝代：明
体裁：五言律诗

十年钦姓氏，今日访蒿莱。湖海劳相忆，宗雷得几来。屐痕香草惜，诗思落花催。正值莼丝滑，何须断酒杯。
假我堂文宴
作者：朱鹤龄
朝代：明
体裁：七言律诗

萧萧落叶正愁予，哲匠高论酒戒除。养拙自嗤同土木，成书漫拟注虫鱼。樽传白堕挥渠碗，馔具伊蒲佐蟹胥。招隐桂丛今得主，东皋十亩伴诛锄。
入山
作者：朱鹤龄
朝代：明
体裁：七言绝句

石溜松风听不穷，茆堂寂历晓烟空。丹梯百道飞霜叶，疑有灵枫化老翁。
再题
作者：朱鹤龄
朝代：明
体裁：七言绝句

负剑宁忘辟咡时，花间答效也嫌迟。从今不用扶藤杖，自有儿身代杖支。
写怀寄陈鹤客兼呈祯起诸子
作者：朱鹤龄
朝代：明
体裁：古风

物情各有求，静躁殊所秉。反幸冠盖疏，趋驰谢榛梗。饥来安可驱，踰户即巉岭。以斯鉴薄躬，戢志恒内省。鹖鴳来新声，棠梨献晨影。澹澹林樾清，萧閒意俱永。经史足自娱，亦贵晋以猛。陟巘必层巅，汲深岂短绠。眉睫矜所谋，止供达人哂。此意谁与同，沈忧抱怲怲。晚交定陈生，托怀类便静。真气照轩楹，清文发光颖。燕石时易珍，良镠独留矿。知希何足叹，立身尚孤耿。靖节与文中，古道常接轸。我将传高士，风义勖公等。
冬夜二首寄魏交让·其一
作者：朱鹤龄
朝代：明
体裁：五言律诗

百虑中宵集，灯残拥敝裘。月寒千里梦，花动五更愁。远道音书断，馀生兴会休。春光行冉冉，无计得销忧。
冬夜二首寄魏交让·其二
作者：朱鹤龄
朝代：明
体裁：五言律诗

鼠嬉偷掠枕，乌宿尚啼窗。玉漏更才半，冰轮影待双。生涯前计误，禅观近心降。已觉声名假，长依离垢幢。
冬日怀姚文初包惊几诸子
作者：朱鹤龄
朝代：明
体裁：五言律诗

摇落空庭意，婆娑对古梅。停云愁不解，冻雪黯难开。雁影冲寒过，枫香拂面来。此时綦履迹，何处印苍苔。
冬日怀计丙文希深
作者：朱鹤龄
朝代：明
体裁：五言律诗

落叶空庭积，閒愁似许多。论交期孔李，得句忆羊何。之子遥天末，西风卷白波。几时来一棹，舒啸倚寒柯。
刈稻行
作者：朱鹤龄
朝代：明
体裁：古风

老农腰镰趁晴穫，短禾满把叹声作。今年雨旸颇失调，飞蝗虽过未为虐。苗茎苗叶无损伤，臭虫潜生根底蠚。芒粒稀疏穗不垂，禾根浥烂气殊恶。田家无望囷粟登，终岁辛勤空钱镈。兼之县官急索租，簿吏登堂恣乌攫。脱粟一饭抵玉炊，敢希舂杵得精糳。老农切切陈哀辞，问我何法充朝饥。我闻此言再三叹，由来荒歉非一贯。大无麦禾纪春秋，其年无水亦无旱。土膏不发谷不成，鲁史特书关治乱。三国孙吴亦有之，沈约宋志文可按。民生三代后，性命全倚天，天若不怜徒颠连。我曹槁饿不足道，恐兆兵气心焦然。
初夏过严园二首·其一
作者：朱鹤龄
朝代：明
体裁：古风

薰风动陇陌，万类光融融。群木领森秀，四野弥青葱。名花映朝幌，烟雾霏空濛。好鸟间关鸣，树顶和丝桐。悠然感物化，斯意谁与同。
初夏过严园二首·其二
作者：朱鹤龄
朝代：明
体裁：古风

林气晨夕佳，松竹叠遥翠。摊书坐东轩，日移花影坠。文禽不妄飞，野叟时一至。苔阶有馀清，晞发此焉遂。对酒情话多，藉草不知醉。
即事二首·其一
作者：朱鹤龄
朝代：明
体裁：五言绝句

林静过蕉雨，苔新破屐痕。花间弄雏罢，若个共黄昏。
即事二首·其二
作者：朱鹤龄
朝代：明
体裁：五言绝句

名花催得句，好鸟唤梳头。习习兰风至，清香满院浮。
又作
作者：朱鹤龄
朝代：明
体裁：七言律诗

兰膏剪罢复流妍，也学春葩粲锦筵。自萼自跗宁有蒂，俄开俄谢几时鲜。蕊连巧障寒檠炤，煤细终污彩凤笺。最笑灺光垂欲尽，扑蛾甘向火珠煎。
又作
作者：朱鹤龄
朝代：明
体裁：七言律诗

杰阁崔嵬踞水隈，长风疑送楚王台。波澄玉镜窥鲛织，月涌珠宫识蚌胎。东海蜃楼当槛出，西山霞绮照杯来。凉生秪觉烟涛远，欲赋惭无宋玉才。
友人过访
作者：朱鹤龄
朝代：明
体裁：七言律诗

门对春塘乱柳花，高轩枉驻已栖鸦。帽檐不碍疏帘入，香印深移漏鼓挝。漫道径荒锄栗里，敢云玄草疏侯芭。双瓶欲尽愁无奈，金井桐阴月色斜。
古院
作者：朱鹤龄
朝代：明
体裁：五言绝句

苔径潮音寂，松阴铎语空。白云来窈窕，常护梵王宫。
叶圣野过访
作者：朱鹤龄
朝代：明
体裁：古风

新旭霁南荣，松斋净如涤。风床眠抱书，谁与展良觌。叶子忽披帏，一笑忘主客。慰藉无枝言，论文遂通昔。卷幔月魄鲜，篝灯露华白。方果同衾期，顿深分手惜。送子出林闾，怅望沧江隔。羡彼南征鸿，飞鸣逐文鹢。
同包惊几张九临过友人村斋
作者：朱鹤龄
朝代：明
体裁：七言律诗

自鼓兰桡问药房，方塘十里半垂杨。桃花浪暖红连岸，竹径阴深碧满床。莺语正愁诗律细，篆烟时拂酒船香。差池巾舄浑忘返，倚杖看云兴转狂。
同大庾介白朗威茂伦樵水海序小集道树庵
作者：朱鹤龄
朝代：明
体裁：五言律诗

径入荒畦僻，相携支许俦。院凉烟起翠，林净叶惊秋。杞橘浮香细，葴莎向晚幽。绀园淹对久，萝月已如钩。
同茂伦樵水长发庶其小集介白斋中得落字
作者：朱鹤龄
朝代：明
体裁：古风

惊飙荡高柯，肃肃鸣霜萚。江涛引寒烟，飞向檐前落。激怀不得平，感物增凄索。维我二三子，高言振灵魄。主人方据梧，萧远命东郭。瞻瞩生清风，嘉尚各有托。壁穿竹气凉，座汎山光薄。独乐有清吟，草庐非寂寞。
同里小祗园法会诗二十韵同吴慎思诸子作
作者：朱鹤龄
朝代：明
体裁：五言排律

高士羁栖地，同川烟水乡。梅林留废圃，鹿苑建修廊。德水迎门注，禅枝绕屋长。灵禽依佛土，忍草秀中唐。斗柄中秋闰，蟾辉几望凉。缟飏青女袂，霓试素娥裳。孝竹依阶绿，慈云覆院黄。菊英初放蕊，桂子正舒芳。忏演无生法，坛开选佛场。名山来锡杖，古德列绳床。梵呗闻霄汉，钟鱼殷法堂。长庚窥宝座，皓魄照经囊。猊象当阶伏，鱼龙听法忙。重泉齐破暗，百族迥回光。不夜长明炬，中天沆瀣浆。散花香馥馥，咒钵语琅琅。展矣人天会，猗与法宝扬。偈文留贝叶，诗咏叠缥缃。佛日悬常丽，神功浩莫量。永怀清净业，嘉会耿难忘。
同陈确庵诸子集宝晋斋得谁字
作者：朱鹤龄
朝代：明
体裁：七言律诗

清簟疏帘倒接䍦，高文披赏共支颐。庭前花影鱼争啖，壁上虫书鸟惯窥。避暍正宜林荫满，徵歌频愬酒行迟。醉来散发茆檐下，野外风流笑属谁。
君不来
作者：朱鹤龄
朝代：明
体裁：五言律诗

纵有新缣好，能无故剑思。罢妆愁动鬓，慵绣泪垂丝。止觉双轮转，谁传三鸟辞。花间看履迹，惆怅独生悲。
听松
作者：朱鹤龄
朝代：明
体裁：五言律诗

逸响递松阴，泠泠静客心。无风涛自壮，合籁韵俱沈。卷簟醒馀梦，巡檐和细吟。还凭纤玉指，写调入瑶琴。
吴园次太守惠贻林蕙堂文集
作者：朱鹤龄
朝代：明
体裁：古风

徐陵玉台尚俳俪，文章流别日以兴。齐梁清丽赏杜老，万古江湖四杰称。西昆创自玉溪子，自比六博未足矜。杨刘刀笔矫永叔，是后作者无精能。今日文澜递流衍，丽则清声笔谁茜。翡翠兰苕容色鲜，前有茂苑后阳羡。延陵笔底腾烟云，戛玉锵金工独擅。省郎出牧官不卑，解组吴兴作羁宦。脱骖分宅古人风，衣被寒士情无倦。朅来车马驻荒郊，白蘋清风犹拂面。鸿章拱置几案间，直当一字酬一绢。愿携海南沈水香，日供茂先青铁砚。
吴弘人示余汉槎秋笳集感而有作
作者：朱鹤龄
朝代：明
体裁：古风

古业衰制科，纷呶尤六义。茅靡万历时，矫枉启祯季。瞽学趋空枵，识者深嗟喟。竟陵焰稍熸，王李波复渍。二轨分中途，作力徒赑屃。时余谢诸生，服古心如醉。谓此何足争，当溯三经纬。先探骚雅源，徐整建安辔。六朝与三唐，锤炉总一致。谁能奏咸韺，可使阙悬肆。谁能盈囷仓，止拾遗秉穗。自怜起孤生，蹢躅音无嗣。延陵有季子，俊才拔流辈。晤语廓心胸，相勖张吾帜。奈何急科名，此路多轩轾。自矜才地高，缴弋安所避。一跌遂蹉跎，迢递遐荒置。彼土蛇虺都，人迹罕能厕。虽营板屋居，诡状堪愕眙。荏苒二十年，音容想憔悴。鱼雁断飞沉，莫遗相思字。忽见制作新，卓皪诸美备。排奡摧橛株，舂容贯组璲。长白赋尤奇，班扬堪鼓吹。更间走笔就，使余心神悸。由来放逐涂，多是才为祟。严霜玉汝成，瑕垢无终弃。蔡邕髡朔方，未久弛吏议。李白窜夜郎，中道蒙恩贳。如何间世英，长使禦魑魅。方今网罗开，辁材咸得试。轮囷独见遗，搆厦安能遂。悁悁劳我思，旦晚金鸡至。
吴门晤陈言夏
作者：朱鹤龄
朝代：明
体裁：古风

漆园尚天放，正则敦修名。彼皆处尘壒，心迹能双清。如何鸾凤翮，下与鸡鹜争。陈子秉冲素，读古他无营。蔚材托嘉遁，抱瓮甘柴荆。吾观夸毗子，求索何所成。古人事枯槁，亦在扬德声。幽兰生菉葹，香泽终自明。子其宝贞曜，轩冕无长荣。
周起三致政归过访
作者：朱鹤龄
朝代：明
体裁：五言律诗

官辞虞寄日，志乐仲长初。已著归田赋，还求种树书。云衣看世事，月杵玩端居。更肯敦亲故，时来问荷锄。
和安节南村诗二首·其一
作者：朱鹤龄
朝代：明
体裁：七言律诗

年来无地寄渔竿，茆屋南村自可安。竹外看山常晓栉，花边隐几独危冠。禅心不待晨钟悟，世味真同木槿观。旁舍若容吾伴侣，梧风蕉雨足盘桓。
和安节南村诗二首·其二
作者：朱鹤龄
朝代：明
体裁：七言律诗

便赋鹪鹩托此身，心閒何处少松筠。林开水府冰绡净，座引岚光翠髻匀。屋角迎阳瓜种美，篱门过雨药苗新。萧条只忆徐高士，词翰时亲即比邻。
和李梅公司马秦淮合欢诗为泰和萧孟昉作四首·其一
作者：朱鹤龄
朝代：明
体裁：七言绝句

秦淮潋滟月偏明，仙子霓裳降玉京。十二阑干花婀娜，云鬟簇拥看倾城。
和李梅公司马秦淮合欢诗为泰和萧孟昉作四首·其三
作者：朱鹤龄
朝代：明
体裁：七言绝句

合欢云锦烂花蹊，月扇银镫队队齐。今日兰房佳气满，催晨不用汝南鸡。
和李梅公司马秦淮合欢诗为泰和萧孟昉作四首·其二
作者：朱鹤龄
朝代：明
体裁：七言绝句

蝉鬓轻匀亸翠翘，新妆淡冶画难描。罗衣须称腰支小，为剪冰蚕六幅绡。
和李梅公司马秦淮合欢诗为泰和萧孟昉作四首·其四
作者：朱鹤龄
朝代：明
体裁：七言绝句

凤舞鸾歌乐未央，将雏一曲绕虹梁。玉盘檠出仙家果，先剖榴房摘子尝。
咏古十首 其一 息夫人
作者：朱鹤龄
朝代：明
体裁：七言绝句

不言真愧未亡身，却共匡床擅下陈。江汉芳兰双入梦，何须默默绮罗春。
咏古十首 其七 绿珠
作者：朱鹤龄
朝代：明
体裁：七言绝句

卫尉财雄意气粗，祸枢端为买名姝。河阳丽色知无数，一死堪酬十斛珠。
咏古十首 其三 漂母
作者：朱鹤龄
朝代：明
体裁：七言绝句

一饭千金未觉多，功成汜水赏如何。只因望报惭漂母，钟室冤沈恨不磨。
咏古十首 其九 萧皇后
作者：朱鹤龄
朝代：明
体裁：七言绝句

归来塞北侍宫闱，隋氏嫔嫱满目非。灯大漫劳申讽谏，内庭封事有徐妃。
咏古十首 其二 西子
作者：朱鹤龄
朝代：明
体裁：七言绝句

鸱夷载去辱吴娃，辛苦陶朱作富家。何似终身苧萝畔，云鬟烟艇荡荷花。
咏古十首 其五 卓文君
作者：朱鹤龄
朝代：明
体裁：七言绝句

眉黛轻描远翠侵，恩情早定七弦琴。如何白首犹移爱，羞杀长门卖赋金。
咏古十首 其八 羊皇后
作者：朱鹤龄
朝代：明
体裁：七言绝句

一奉鸾舆鼎祚迁，金墉椒寝化朝烟。只将司马供嗤笑，博取戎王枕上怜。
咏古十首 其六 王昭君
作者：朱鹤龄
朝代：明
体裁：七言绝句

一见华容杀画师，君王真解重蛾眉。汉恩空诉穹庐月，冢草青青尽泪垂。
咏古十首 其十 杨贵妃
作者：朱鹤龄
朝代：明
体裁：七言绝句

华清方赐洗儿钱，鼙鼓惊天未一年。九马不西真妻母，御床依旧拥婵娟。
咏古十首 其四 戚姬
作者：朱鹤龄
朝代：明
体裁：七言绝句

楚舞悲歌泪满巾，娥姁而主切酸辛。可怜三尺夷秦项，身后难存一妇人。
咏史
作者：朱鹤龄
朝代：明
体裁：七言律诗

海录遗编手自披，百年丁运欲何之。铁函怨史文难灭，钓濑狂歌鬼亦悲。匹马居庸符白雀，双丸淮右整朱旗。不知王戴诸山叟，底事终身痛黍离。
咏史二首·其一
作者：朱鹤龄
朝代：明
体裁：古风

南箕谁见簸，北斗本无挹。提壶非有浆，促织不成幅。举世循空名，君子须责实。王衍罹排墙，殷浩终废踣。高名竟何为，徒以祸人国。处士盗虚声，自古深叹息。虽有聘弓招，达士不轻出。出者惟隆中，高驾邈难匹。
咏史二首·其二
作者：朱鹤龄
朝代：明
体裁：古风

鬻爵本秦令，汉武兼均输。㩁算笼商贾，尚未及文儒。延熹卖侯爵，西园争骛趋。鸿都置文学，微蔑皆天衢。纷纷立图赞，无乃污诗书。是时殿廷内，黑龙十丈馀。青虹垂蜿蜒，同时见玉除。祅变应何速，天人理不诬。
咏菜花
作者：朱鹤龄
朝代：明
体裁：七言律诗

黄云一望陌阡连，偏称村翁贳酒眠。色粲金绳谁布地，光连莺羽欲浮天。低风锦合千重障，炙日香浓百和烟。更羡麦畦青界道，野花分缀亦嫣然。
咏虎丘宋菜圃玉兰和玄恭
作者：朱鹤龄
朝代：明
体裁：五言律诗

琪树倚禅房，瑶光度世长。岂因通月魄，常自试云妆。玉佩临风舞，珠尘衬日芳。年年艳阳候，流素照空王。
咏雪狮子十韵
作者：朱鹤龄
朝代：明
体裁：五言排律

滕六飞花满，狻猊巧撮成。振威无爪距，作势有光晶。岂是金牛出，还疑玉虎鸣。形呈西域产，质捖太阴精。似吼临琼宇，非虓踞广楹。止陪高士卧，若遇贾胡惊。谢女吟应怯，孙窗映倍清。锯牙冰骨脆，蜷尾玉泥轻。见睍愁销瘦，倾阳失拄撑。真堪供一笑，昔日尔狰狞。
哭叶中翰元礼
作者：朱鹤龄
朝代：明
体裁：五言排律

才士年难老，古今同叹之。斯人复不禄，大造果无慈。未得栖鸡树，虚成到凤池。长安米久索，行李橐空垂。邸户堆尘土，帷堂络网丝。尚传新句丽，谁撰诔文悲。远道王孙草，羁愁少妇词。旅魂疑荡越，遗稿惧离披。弱胤生涯尽，孤嫠孑影欹。何人糜助哺，只恐釜悬炊。旅榇三千里，分荆一两枝。灵衣苦雨湿，井径断烟迷。行道悲填咽，平交泪绠糜。束刍何日致，搔首倍凄其。
哭甫草三首同钝翁作·其一
作者：朱鹤龄
朝代：明
体裁：七言绝句

巫阳难问路遥遥，每为斯人恨不销。箱箧仅遗文百首，功名特限烛三条。
哭甫草三首同钝翁作·其三
作者：朱鹤龄
朝代：明
体裁：七言绝句

书斋空锁旧签题，竹径烟荒草色齐。䳚鴠不知人已化，五更犹与尽情啼。
哭甫草三首同钝翁作·其二
作者：朱鹤龄
朝代：明
体裁：七言绝句

才命由来两折磨，怪君末疾是沈痾。曹涂李志憎偏寿，愦愦天公可奈何。
哭筇在三首·其一
作者：朱鹤龄
朝代：明
体裁：七言绝句

阳九衔哀不计年，称诗长废蓼莪篇。一身瓢钵寒山寺，茹蓼吞声仗佛怜。
哭筇在三首·其三
作者：朱鹤龄
朝代：明
体裁：七言绝句

丛菊香残桂叶凋，旅魂何处寄飘萧。长留一掬西台泪，洒向寒江涌暮潮。
哭筇在三首·其二
作者：朱鹤龄
朝代：明
体裁：七言绝句

西涧心交四纪深，春来分手更沈吟。岂知一别俄长夜，骚赋同谁论古今。
哭董次公
作者：朱鹤龄
朝代：明
体裁：古风

寄归本恒理，斯人抑何遽。丹铅苶此生，糠麧甘所遇。著书书未成，饮恨泉台路。陈箧理遗文，拊膺泪如注。轩除霜月清，髣髴音容度。太息天梦梦，巫阳不可诉。湖波恨淼茫，谁与致薄赙。
唐瞿瞿老师过访
作者：朱鹤龄
朝代：明
体裁：七言律诗

隐几何人问鹖冠，忽来仙舫系渔竿。逢迎止觉儿童朴，粗粝犹堪长者餐。移簟接凉花气永，吹灯受月夜声残。相看短鬓饶悲涕，休诉人间行路难。
喜吴弘人闻夏归里兼怀汉槎
作者：朱鹤龄
朝代：明
体裁：七言律诗

春生冻解负冰鱼，喜尔南旋慰索居。天与雪霜才渐老，世宽罗网日初舒。梅坡旧径邀莺友，竹院新阴理蠹书。亭伯那堪犹北滞，朔风回首更愁予。
喜橄榄至
作者：朱鹤龄
朝代：明
体裁：五言排律

名并馀甘著，来从海国秋。三年阻贾舶，此日润乾㗋。酢涩回馀味，团圆锐两头。利人逢毒解，入口觉津流。异比江瑶柱，珍齐海石榴。柘浆宜并置，茗饮或堪俦。病渴方尤效，朝酲进辄瘳。玉人如过市，此果欲先投。
园居杂诗八首·其一
作者：朱鹤龄
朝代：明
体裁：五言律诗

送老真无计，閒情付钓筒。汉阴机久息，甫里散长终。几傍齐檐竹，窗临向日桐。小庭花媚眼，都发去年丛。
园居杂诗八首·其七
作者：朱鹤龄
朝代：明
体裁：五言律诗

下舂群动息，田父恋残晖。鸟和烟成梦，云先月作衣。药囊依橘柚，灯檠对蟏蝛。徙倚昏黄后，无劳蔽板扉。
园居杂诗八首·其三
作者：朱鹤龄
朝代：明
体裁：五言律诗

林气薰如雾，晴光晓倍嘉。绿齐遥岸草，红绕半溪花。蝶戏黏金粉，蜂喧散午衙。邻翁谙月令，随意问桑麻。
园居杂诗八首·其二
作者：朱鹤龄
朝代：明
体裁：五言律诗

高树隐柴荆，幽居绝送迎。将泥看乳燕，密叶听啼莺。绮縠翻花暖，旗枪试茗清。交床庄叟蝶，栩栩觉来轻。
园居杂诗八首·其五
作者：朱鹤龄
朝代：明
体裁：五言律诗

拭簟茅亭雨，开帘柿叶风。那堪新鬓白，还照旧花红。小艇孤云外，邻舂野薄中。弄雏成一笑，抱膝倚墙东。
园居杂诗八首·其八
作者：朱鹤龄
朝代：明
体裁：五言律诗

锦带宜居士，荷衣老故蹊。曾闻王霸子，几见鹿门妻。苔石频移坐，吟笺细续题。月廊更曳杖，菊影压霜低。
园居杂诗八首·其六
作者：朱鹤龄
朝代：明
体裁：五言律诗

平莽收残照，微澜漾绮川。樽移黄叶畔，幔卷碧云边。不了藤萝月，长新荻薍烟。莫牵身世虑，烂醉拨书眠。
园居杂诗八首·其四
作者：朱鹤龄
朝代：明
体裁：五言律诗

憔悴惜年芳，生憎对艳阳。柳腰矜善舞，桃脸竞新妆。点易花阴下，笺诗竹户傍。椠铅酬永昼，不敢负沧浪。
垂虹亭过徐太史公肃舟中
作者：朱鹤龄
朝代：明
体裁：七言律诗

鲁望祠前系桂舟，逢迎半是素心俦。白鸥对舞枫江暮，红叶初飞荻岸秋。卷幔汀洲延远眺，移桡烟雨入冥搜。金华羡尔鶱腾早，应念泥涂雪满头。
塔灯
作者：朱鹤龄
朝代：明
体裁：五言律诗

宝燄悬霄汉，荧荧照大千。星辉同历乱，月采倍澄鲜。破暗神灵聚，函光佛性圆。顿令祛五浊，从此得安禅。
天池晚步次俞无殊韵
作者：朱鹤龄
朝代：明
体裁：五言律诗

地抱层峦秀，天清碧壑秋。断虹明落木，孤嶂俯澄流。鸽去珠宫变，苔深石屋幽。莲华如可服，何事觅丹丘。
天香阁小饮
作者：朱鹤龄
朝代：明
体裁：七言律诗

文桂千层散晚芳，小楼开眺促飞觞。香铺甲煎从风远，色烂金绳带露凉。仙子似移天竺种，月娥疑捧帝台浆。拍浮正值彫胡美，只此芗林是醉乡。
姑苏台感怀
作者：朱鹤龄
朝代：明
体裁：古风

荒台碧血秋光老，西施行处寒烟绕。战垒年年换绿苔，白云不散吴宫草。西山月影吊麋踪，锦帆泾外涛声小。花落乌啼黯断魂，越台榛蔓共黄昏。兴亡长恨何时尽，霜叶飞飞带泪痕。
姑苏杨柳枝词四首和钝翁·其一
作者：朱鹤龄
朝代：明
体裁：七言绝句

万缕黄金著柳条，阖闾城外逞妖娆。临风不解兴亡恨，犹认娃宫舞折腰。
姑苏杨柳枝词四首和钝翁·其三
作者：朱鹤龄
朝代：明
体裁：七言绝句

百尺扶苏翠影孤，风流自赏古城隅。不须移向灵和殿，好种天边近白榆。
姑苏杨柳枝词四首和钝翁·其二
作者：朱鹤龄
朝代：明
体裁：七言绝句

袅袅通津拂酒旗，山塘十里绿阴齐。人情比似秋云薄，谁折长条绾别离。
姑苏杨柳枝词四首和钝翁·其四
作者：朱鹤龄
朝代：明
体裁：七言绝句

暖风吹浪细成文，天半飞绵罥白云。莫入深闺搅思妇，恐添泪点湿红裙。
孙丹扶诸公小集
作者：朱鹤龄
朝代：明
体裁：五言律诗

共是乘轩客，相将访藋蓬。雨回菘圃细，花照柳堂空。说剑心犹壮，论文道未穷。急觞须尽醉，挥手易西东。
宁都魏凝叔惠贻易堂诸子文集
作者：朱鹤龄
朝代：明
体裁：古风

文章气节古一之，立言岂是脩曼辞。扬雄美新入文选，萧统无识徒贻嗤。唐宋以来文匠八，门奥各出推导师。柳州躁进荆公执，尚于大义无瑕疵。皇初希直实巨手，崆峒南城老笔披。荆川遵岩与熙甫，沿溯均出欧曾规。弇州才大一时杰，此后作者谁能追。西涯诗文败娿匼，当时正论多诋諆。奈何谈者好轩轾，一祢一祧任意为。未闻身名已瓦裂，能立坛坫持旌麾。易堂风节吾所畏，文笔贾勇相切劘。翠微峰前鱼鸟乐，碧桃红蕖烂漫姿。观彼论撰颇英鸷，起衰振靡实有期。我亦永怀不朽业，志大力小空逶迤。两目眵昏足尚健，欲向勺庭捧盘匜。安得插翅堕尔前，黄绦青鞋白接㒿。离经酌史无晨夕，同斸茯苓松下炊。
宗定九惠贻深柳堂集奉寄三首·其一
作者：朱鹤龄
朝代：明
体裁：七言绝句

十里垂杨映暮霞，东原满眼旧繁华。关情最是灵和柳，留得丝丝处士家。
宗定九惠贻深柳堂集奉寄三首·其三
作者：朱鹤龄
朝代：明
体裁：七言绝句

青阳烟景媚林庐，满院轻红点素书。遥想少文花下坐，隐囊棐几玩濠鱼。
宗定九惠贻深柳堂集奉寄三首·其二
作者：朱鹤龄
朝代：明
体裁：七言绝句

萤苑鸡台胜迹遐，卧游常汎曲江槎。非君笔底千重锦，那敌岗头万树花。
宝剑行
作者：朱鹤龄
朝代：明
体裁：古风

寒芒锐锐苍龙精，吐景流商宝气横。光淬鸊鹈照秋水，绦悬䍡□连星文。夜中风雨时飞去，匣内蛟龙殷作声。君不见赤堇开，若耶涸，欧冶铸来天工错。又不见楚山雄，吴水雌，至精不隔会有期。神异千年出非偶，紫气虽沈犹旁斗。时来得佩君子身，老狐潜形木魅走。呜呼此物不用弹侯门，侯门仁义非纯真。亦毋借与斩佞臣，佞臣□濡喷血腥。一朝提向白帝子，辟易万里黄沙清。我歌宝剑神激烈，霜锷雪花今不灭。用之失所同铅刀，世人空自侮神物。风胡不可期，明晦自有宜。君看绕指风尘日，何若潜光古狱时。
宝华山房作
作者：朱鹤龄
朝代：明
体裁：五言绝句

抱犊人偏聚，惊弦意独伤。不知幽涧草，摇曳为谁芳。
宝华山房杂诗四首·其一
作者：朱鹤龄
朝代：明
体裁：五言律诗

山色何年古，茅茨抱碧岑。谷虚声自答，松老气常阴。野市鱼虾杂，村烟荠麦深。素怀谁与共，萝月候孤琴。
宝华山房杂诗四首·其三
作者：朱鹤龄
朝代：明
体裁：五言律诗

惆怅独凭栏，深光起夕峦。星摇松影碎，瀑过竹声残。落叶愁中听，孤灯梵后寒。终年事萍转，何处老渔竿。
宝华山房杂诗四首·其二
作者：朱鹤龄
朝代：明
体裁：五言律诗

东渚云塘水，洄溪松乳田。非经兵后日，不爱爨前烟。畦势趋深涧，粳香散暮天。山农收穫好，吾意亦欣然。
宝华山房杂诗四首·其四
作者：朱鹤龄
朝代：明
体裁：五言律诗

出云山易雨，一夜石流平。僧笠疏篱见，樵帆浅濑轻。断连峰一气，分合涧同声。润物春无意，山田已可耕。
宿冯窦伯斋中
作者：朱鹤龄
朝代：明
体裁：七言绝句

绕庐流水碧于蓝，展簟烟光起夕岚。永夜披衣玩萧索，数声清磬响花龛。
宿苕华书屋二首·其一
作者：朱鹤龄
朝代：明
体裁：五言律诗

竟似游濠濮，萧关掩薜帷。何曾热客至，独与素交期。细酌陶潜酒，高吟谢朓诗。夜深亲枕簟，斜月到窗迟。
宿苕华书屋二首·其二
作者：朱鹤龄
朝代：明
体裁：五言律诗

尚有青云士，能存白发人。逸编搜共读，绮论夕兼晨。花霁红犹湿，草薰绿乍匀。苍茫飞动意，为尔失沈沦。
宿虎丘山房
作者：朱鹤龄
朝代：明
体裁：七言律诗

萧瑟凉生涧底松，隔林人语杂秋蛩。亭留片石残霞映，剑去空潭碧藓封。灯鸽不闻僧礼磬，幡幢惟见佛开容。自经铁马笙歌歇，独对寒星候晓钟。
寄云间王玠右名世
作者：朱鹤龄
朝代：明
体裁：七言律诗

机山云树郁绵芊，闻道徵君豹隐坚。药种东皋惟佐酿，琴弹栗里不须弦。笔蒲翠映长源架，袍草烟和子敬毡。知尔池塘多胜咏，肯凭雁翼寄新笺。
寄安节江枫庵
作者：朱鹤龄
朝代：明
体裁：七言律诗

瓢笠萧然似退僧，每携书卷寄三乘。庵荒昼给伊蒲饭，客散寒依丈室灯。夹岸疏林明野烧，背村浅水出渔罾。如余亦是祇园侣，欲遣尘劳愧未能。
寄徐介白
作者：朱鹤龄
朝代：明
体裁：古风

美人今何在，抱膝灵岩侧。秋花秀绿阶，清赏散缥帙。閒门羃茑萝，空翠岚烟入。临流藻网清，扫叶霜痕积。瓜田手自锄，抱瓮汲深夕。新诗题绝岩，不使人间得。自古高贤俦，入林恐不密。愧余婚嫁牵，微尚徒怏悒。别来岁月遥，身世逾偪仄。相望五湖西，迢迢隔方域。离忧结中肠，披写定何日。云停北渚寒，雁唳长空涩。终当携春醪，醉歌仲长室。迟我梅花开，松风理瑶瑟。
寄徐昭法二首·其一
作者：朱鹤龄
朝代：明
体裁：七言律诗

一别精庐岁月徂，比来曾有宿舂无。身穷壑谷能逃忌，隐托文章不厌孤。春院繁英伤锦绣，秋风落叶感菰蒲。稻粱那得縻黄鹄，莫怪长饥化白凫。
寄徐昭法二首·其二
作者：朱鹤龄
朝代：明
体裁：七言律诗

山馆悽清五夜钟，知君铅椠兴难慵。松龛火出书帷细，草径烟封笔格浓。可为问奇量酒户，惟因读史发辞锋。相思髣髴林梢月，惆怅云峦隔万重。
寄朱致一
作者：朱鹤龄
朝代：明
体裁：五言排律

苦忆朱公叔，萧条隐独真。云霞供净几，竹柏润纶巾。白社尊遗老，青山属外臣。华平花未放，结绿席空珍。草宿山阳侣，书传旅食人。因君感存没，双泪洒衣绅。
寄毛大可
作者：朱鹤龄
朝代：明
体裁：七言律诗

落叶萧森送短檠，停云东望倍含情。辞华尽揽稽山秀，笔翠纷披簜竹英。冥冥鱼龙秋作夜，棼棼珉玉墨为兵。何时对剪鸡窗烛，诗苑凭君定品衡。
寄沈公绂兼呈眉生
作者：朱鹤龄
朝代：明
体裁：五言律诗

冶城挥别泪，五载战鱼龙。嘉树犹存忆，清樽竟莫从。溪回春谷雨，月冷敬亭松。高蹈谁同尚，林间有嗣宗。
寄王太常烟客先生
作者：朱鹤龄
朝代：明
体裁：七言律诗

盛代元臣奕世昌，东田容与玩年芳。天家鼎轴留耆旧，海外神仙接溟茫。漫许龙媒空马肆，敢将鱼目混珠光。还期伏胜传经日，函丈追趋捧鹤觞。
寄王西樵吏部兼呈阮亭工部
作者：朱鹤龄
朝代：明
体裁：古风

玉质生荆岑，光剡椟中见。珷玞冒连城，五都谁能衒。风骚本同源，作者代游衍。古调歇不弹，新声曰流变。根荄苟不存，枝叶徒浮绚。夫子实起衰，英雅欲兼擅。哲弟称二难，珉珣世交羡。联翩翔艺林，婉若双飞燕。贱子复何知，一经守孤狷。徒然仰蓬壶，末由侍坛墠。峨峨白雪楼，蔓草巳深缠。琅琊今嗣兴，风轨扇群彦。惭余非子真，名字京华慁。迢递燕山鸿，短章托深眷。雕虫秪自嗤，敢觊相如荐。
寄章两生
作者：朱鹤龄
朝代：明
体裁：五言律诗

弱岁论交早，颓年遁迹同。狂歌仍潦倒，短鬓已衰翁。菊露浮香冷，枫霜映晓空。终期载瓻酒，轰饮破篱东。
寄筇在
作者：朱鹤龄
朝代：明
体裁：古风

乾坤遘明夷，志士无坦步。艰贞义所激，不皇家门顾。吾子至性人，集蓼甘如素。自归祇树林，藜苋不饱茹。清餐柏子香，润裛松花露。梵呗逃尘缘，空王引觉路。去秋叩我门，颜色殊非故。问答始惊呼，涕泗纷如注。忆昔旅敬亭，与子共情愫。联翩宛溪滨，朗咏玄晖句。翻掌三十年，世事霾黄雾。相对各吞声，不忍更陈诉。愧无巾屦供，徒有胸怀吐。子今汗漫游，杖锡何方驻。风尘忍辱先，况在落矰羽。金沙道侣稀，且往灵岩住。灵岩梅花开，逸人文咏聚。二徐皆子俦，寒香可同赋。会当拿扁舟，一笑云中遇。
寄葛瑞五
作者：朱鹤龄
朝代：明
体裁：五言律诗

判袂将三纪，停云望远天。鱼笺沈别浦，雪鬓惜流年。蒲吐郎官笔，榆飞姹女钱。忆君方得句，花下独听然。
寄计甫草二首·其一
作者：朱鹤龄
朝代：明
体裁：七言律诗

竹西歌吹近如何，犹忆当年醉绮罗。见说物华仍盛丽，岂无陈迹感婆娑。芜城蔓草愁中度，隋苑荒烟乱后多。知尔赋才明远敌，江邮先寄慰渔蓑。
寄计甫草二首·其二
作者：朱鹤龄
朝代：明
体裁：七言律诗

别君残腊又春华，烟月扬州自昔誇。玉蕊观前花乱发，茱萸湾下鼓频挝。因人暂可趋公府，览古应深吊帝家。更喜逢迎多胜侣，文楼会咏烂如霞。
寄赵大庾先生
作者：朱鹤龄
朝代：明
体裁：七言律诗

拥褐空山道未贫，萧斋磬响一孤臣。身埋豹雾真忘世，树长龙鳞始觉春。锦字三年怀不灭，轮肠百转向谁陈。天边卧柳毵毵发，寂寞荷衣但隐沦。
寄陆孝山太守
作者：朱鹤龄
朝代：明
体裁：七言律诗

露冕风清海峤秋，一时文采动炎州。丹梯峡寺皈初地，画鹢珠江咏胜游。挟策未知千石贵，放衙惟对万峰稠。曲江祠屋今何处，好荐蘋花驻碧油。
寄题介白山居
作者：朱鹤龄
朝代：明
体裁：七言律诗

遍选林泉此地幽，毵毵树影抱溪流。松庐寒枕过新瀑，竹坞晴花听午鸠。四远岚光吟际合，半空云气管中收。知君采胜乘身健，日坐峰头称冥搜。
寄题张虞山草堂
作者：朱鹤龄
朝代：明
体裁：七言律诗

石板桥西一草堂，淮流绕槛即沧浪。云霞晓色连书幌，水木清晖汎隐囊。奕罢岚光方献笑，吟成竹影欲浮凉。射阳只隔垂虹月，乘兴应须溯渺茫。
寒月
作者：朱鹤龄
朝代：明
体裁：七言律诗

冷淡银河夜气清，素娥应怯羽衣轻。风庭摵叶飞声急，霜树惊鸦散影明。皎透晶屏灯失焰，凉侵玉枕梦难成。碧空万里同含思，何处高楼最有情。
对酒歌
作者：朱鹤龄
朝代：明
体裁：古风

人生哀乐日异态，所以志士多悲歌。况我一身备坎壈，万事零落随秋莎。昨夜商风战黄叶，几人黑头惊白雪。葵扇桃笙安可常，荣华旦夕成彫歇。古今茫茫一俯仰，池台春草年年长。玉燕谁怜汉后钗，金盘顿去仙人掌。悲来贳酒黄公垆，上声促节歌吴歈。骨古耻与百人会，气高不踏五侯庐，且送怀抱何区区。松花饭，竹叶醅。一口吹飞劫后灰，昆崙铜柱可倒摧。楚汉战争安在哉，海天愁云万里来。长生木瓢为君催，如何局促生心哀。
山中早行访叶天寥先生不遇怅然有怀
作者：朱鹤龄
朝代：明
体裁：古风

崖空木落风修修，宿云群起岩际流。寒榛野雀呼不休，樵径无人草露稠。行尽岗头丛桂幽，莎亭棐几横高秋。美人不在空夷犹，飒沓空庭响长楸。杂花嫣然明废丘，兹来谁与销离忧。百年心事同沙鸥，五湖浩荡何所投。恨不从公汗漫游，青鞋卖药南山头。他日相期杜若洲，浩歌一曲烟花愁。
山夜钟
作者：朱鹤龄
朝代：明
体裁：七言律诗

寒崖寂历四无声，断续疏钟彻晓更。响出云根岩壑动，幽通梵力鬼神惊。空林叶脱留乌影，满涧霜飞助月清。身世窈然谁得系，顿从初地了无生。
山石次昌黎韵
作者：朱鹤龄
朝代：明
体裁：古风

山石历乱凌翠微，枫杉十里蜻蜓飞。百道细泉流木末，黄梅雨过杨梅肥。入寺不闻声剥啄，花龛半掩人来稀。老僧睡起偏袒坐，饭我青精充我饥。须臾策杖出平莽，半山钟磬闻禅扉。丹梯径断樵牧绝，秪见嵌窦烟云霏。巨石蟠拿立猛兽，翠屏却略如长围。缘源万转兴未极，松花拂拂沾人衣。此中仙灵真髣髴，何用刺促随马鞿。愿得息机混虫鸟，携家采药长不归。
山行
作者：朱鹤龄
朝代：明
体裁：五言律诗

山气午濛濛，缘源兴未穷。亭虚遥浦见，磴曲野萝通。倚石搜仙乳，凭云数断鸿。前村逢采药，疑是鹿皮翁。
岁暮杂诗六首·其一
作者：朱鹤龄
朝代：明
体裁：七言律诗

献书未达九重天，泽鹭浮沉二十年。章甫早知难适越，蒯缑无分迥游燕。羌山高士称同学，江上渔翁许并船。若得姓名垂异代，不知青简共谁编。
岁暮杂诗六首·其三
作者：朱鹤龄
朝代：明
体裁：七言律诗

蕞残何事尚拳拳，编缉偏教疾病缠。敝榻有缘同寄茧，清宵无梦到钧天。勤看魄影依窗入，倦听钟声向枕传。鼎鼎百年虚岁月，敢将述作比前贤。
岁暮杂诗六首·其二
作者：朱鹤龄
朝代：明
体裁：七言律诗

旧物相随止角巾，长贫耻作逐贫人。抛书始识閒中趣，习静稍安病里身。绛雪驻年何处觅，藜羹适口且全真。馀生万事都零落，犹自朝朝礼玉宸。
岁暮杂诗六首·其五
作者：朱鹤龄
朝代：明
体裁：七言律诗

知交海内一亭林，避爵飘然太华阴。久别芝颜成北客，时贻帐秘胜南金。龙蛇厄至谁能赎，山水人亡遂绝音。书种后来可得继，梦回枯眼泪霪霪。
岁暮杂诗六首·其六
作者：朱鹤龄
朝代：明
体裁：七言律诗

筋力全衰强自持，炉锤大冶任盈亏。鼠肝虫臂原无著，宝镜珠囊亦有涯。花供胆瓶充饫目，月来篱落玩支颐。耋嗟缶鼓心均累，一卷南华是我师。
岁暮杂诗六首·其四
作者：朱鹤龄
朝代：明
体裁：七言律诗

褐衣晨拥坐檐端，羽箑捐来未觉寒。岁燠冬深稀肃杀，民穷谷贱转艰难。茶园税欲荒山渚，下噀租应恼上官。药物裹残兼橐罄，空庭徙倚百忧攒。
延安赵玉谱过访
作者：朱鹤龄
朝代：明
体裁：古风

君昔别我去，豪气不可羁。君今叩我门，似诉津梁疲。问君何为尔，一官数太奇。通籍十五载，奔走足常胝。昨始令萧山，莼丝美足怡。抚军疏别补，舆盖不得施。理须重赴部，行色能无微。旅雁催人老，江花送客飞。不知四海内，手板向谁低。余闻三叹息，宦海古所悲。流坎非由巳，一任天公移。郎官宰百里，此职未为卑。本期传循良，行役安得辞。况君光司马，威望震三陲。家声今可起，十年秉戎麾。为君歌爱勉，勿愁羁旅为。
张公药囊歌
作者：朱鹤龄
朝代：明
体裁：古风

张公药囊手提携，不入吴市贪山栖。淳气堪编孝友传，道风恒与烟霞期。南州高士人共弃，惟君往来慰憔悴。今雨交态安足论，寒山白云照明义。我亦病叟违世情，书签药裹愁零丁。会当结侣�村北，燃松摘薤杯同倾。